10 Khasiat Buah Kulim Yang Anda Perlu Tahu

Apakah khasiat buah kulim pada kesihatan? Artikel ini membincangkan beberapa khasiat buah kulim, kandungan nutrisi dan kompaun sihat di dalamnya

Adakah anda mengenali apa itu buah kulim? Buah kulim atau nama saintifiknya Scorodocarpus borneensis (Baill.) Becc. merupakan sejenis buah yang berasal dari keluarga Olacaceae. Selain dari namanya buah kulim, buah ini turut dikenali sebagai bawang hutan.

Ketinggian pokok kulim ini boleh mencecah sehingga 40 meter dan boleh ditemui tumbuh secara semulajadi di negara Thailand, Malaysia dan Indonesia. Buah kulim mempunyai bentuk seakan-akan telur ataupun pear dan mempunyai diameter antara 3.5 cm. Artikel ini akan membincangkan lebih lanjut akan kebaikan yang boleh diperolehi daripada buah kulim.

Bagi kandungan nutrisi yang terdapat di dalam buah kulim, kurang kajian yang menyatakan dengan dengan spesifik kandungan makronutrisi dan mikronutrisi yang terdapat di dalamnya. Namun terdapat satu kajian yang dijalankan oleh Jabatan Agrikultur dan Sains Makanan Universiti Putra Malaysia Kampus Bintulu Sarawak yang menyatakan kandungan mikronutrisi yang terkandung di dalamnya daun pokok kulim. Ia adalah:

Kalium: 918.8mgKalsium: 241.41mgFosforus: 343.86mgMagnesium: 91.1mgFerum: 2.67mgZink: 1.41mg

Antara contoh fitokimia yang terdapat di pada pokok buah kulim adalah flavonoid, tanin, glycoside cyanogenetic, asid lemak polyacetylene dan bahan polisulfida.

Selain itu, buah kulim turut terkenal dengan kandungan sulfurnya yang dapat mencegah aktivit organisma vektor dan menghalang agregrasi platelet. Ekstrak metanolik kulit pokok, daun dan buah pokok kulim turut mempunyai komponen yang bersifat antibakteria.

10 Khasiat Buah Kulim Kepada Kesihatan

Kajian terhadap keberkesanan buah kulim ini masih kurang dan masih memerlukan kajian lanjut. Berikut merupakan antara kebaikan buah kulim dan pokoknya yang ditemui berkhasiat terhadap kesihatan.

Tekanan oksida sering kali disebabkan oleh radikal bebas dan boleh menyebabkan kerosakkan pada sel. Antioksida adalah salah satu komponen yang dapat mencegah tindak balas tekanan oksida daripada berlaku.

Aktiviti anti oksida ditemui paling tinggi pada bahagian daun, diikuti kulit batang dan buah kulim. Kajian turut menemui bahawa kesemua ekstrak metanoliknya mempunyai sifat antioksida.

Selain bersifat antioksida, bahagian pokok kulim turut ditemui mempunyai sifat antimikrob di mana ianya ekstrak metanolnya juga turut ditemui memainkan peranan yang penting di dalam mencegah aktivit bakteria MRSA. Ianya turut dapat menyekat perkembangan Salmonella typhi dan Candida albicans.

Ketidakhadaman ditafsirkan sebagai ketidakselesaan atau merasa sakit pada bahagian atas abdomen dan sering terjadi selepas makan atau minum. Antara simptom ketidakhadaman adalah merasa kembung perut. Secara tradisionalnya, buah kulim sering digunakan untuk merawat ketidakhadaman dan ketidakselesaan.

Artikel Berkaitan: Perut Berangin

4. Menambahkan rasa dalam masakan

Pada zaman kini, jarang sekali untuk kita menemui penggunaan buah kulim secara meluas. Tahukah anda bahawa buah kulim turut digunakan di dalam masakan untuk menggantikan rasa bawang putih? Antara bahagian yang digunakan untuk fungsi ini adalah biji buah kulim.

Selain dijadikan perasa di dalam masakan, bahagian daun turut dikatakan diambil sebagai ulam-ulaman. Selain itu, daunnya turut ditambahkan ke dalam masakan di mana ianya di dipotong, dibasuh dan dimasak bersama pes udang.

6. Bersifat anti vektor

Vektor adalah agen yang memindahkan atau membawa mana-mana patogen berjangkit ke dalam organisma hidup yang lain. Kandungan sulfur di dalam pokok buah kulim yang tinggi dikatakan dapat mencegah aktiviti vektor seperti nyamuk malaria.

Antara kegunaan buah kulim secara tradisional yang lain adalah dapat merawat demam. Dipercayai bahawa air rebusan akar pokok buah kulim dapat digunakan untuk menurunkan suhu badan dan merawat demam.

8. Mengelakkan kembung perut bayi

Kembung perut dikalangan bayi bukanlah sesuatu yang asing lagi terutamanya bagi bayi yang berusia kurang dari 6 bulan. Kajian yang dijalankan di Indonesia menyatakan bahawa buah kulim digunakan secara tradisional untuk mengelakkan kejadian kembung perut di kalangan bayi. Caranya adalah dengan membaluti perut bayi dengah buah kulim yang digiling dan dicampurkan dengan air.

9. Menghalang agregrasi platelet

Apakah itu agregrasi platelet? Agregrasi platelet adalah kemampuan darah untuk membeku atau bergumpal. Proses ini adalah penting terutamanya di dalam perawatan dan pemulihan luka namun keadaan hiperagregrasi atau darah yang mudah bergumpal dapat membahayakan kesihatan. Satu kajian terhadap haiwan mendapati bahawa kandungan sulfur di dalam buah kulim dapat menghalang agregrasi platelet.

10. Mencegah pembiakkan kulat

Kajian telah mencatatkan bahawa kandungan methylthiomethyl disulfie I dan methylthiomethyl disulfie II yang berpotensi untuk mencegah pembiakkan kulat.

Konklusinya, terdapat kurang kajian yang dijalankan berkaitan buah kulim untuk menyimpulkan kebaikan yang ditawarkan oleh buah ini. Sesetengah kajian yang dinyatakan diatas mungkin memerlukan kajian sokongan yang lain untuk menyokong kajian tersebut.

Khasiat Makanan yang Lain

Dewi, Y. S. K., Karunia, C. J. K., & Fadly, D. (2020). Antioxidant and Antimicrobial Activities of Methanolic Extracts of Scorodocarpus borneensis Becc. Syst. Rev. Pharm, 11, 246-252.Haryjanto, L. I. L. I. E. K., Putri, A. I., Herawan, T., Fauzi, M. A., Priatna, D., Herdyantara, B., & Hidayat, S. (2020, June). Seed Source Potential and In Situ Conservation of Kulim (Scorodocarpus borneensis Becc) In PT. Arara Abadi, Riau, Sumatera. In IOP Conference Series: Earth and Environmental Science (Vol. 522, No. 1, p. 012007). IOP Publishing.Kubota, K., Hirayama, H., Sato, Y., Kobayashi, A., & Sugawara, F. (1998). Amino acid precursors of the garlic-like odour in Scorodocarpus borneensis. Phytochemistry, 49(1), 99-102.Lim, H., Kubota, K., Kobayashi, A., Seki, T., & Ariga, T. (1999). Inhibitory effect of sulfur-containing compounds in Scorodocarpus borneensis Becc. on the aggregation of rabbit platelets. Bioscience, biotechnology, and biochemistry, 63(2), 298-301.Ramli, M. R., MILOW, P., & MALEK, S. (2021). Species composition, diversity and traditional uses of plants in homegardens in Kampung Masjid Ijok, Perak, Malaysia. Biodiversitas Journal of Biological Diversity, 22(4).SETYOWATI, F. M., & WARDAH, W. (2007). Diversity of medicinal plant by Talang Mamak tribe in surrounding of Bukit Tiga Puluh National Park, Riau. Biodiversitas Journal of Biological Diversity, 8(3).


10 Khasiat Buah Mahkota Dewa Yang Anda Perlu Tahu

Apakah khasiat buah mahkota dewa pada kesihatan badan? Artikel ini akan membincangkan khasiat buah mahkota dewa, kandungan nutrisi dan kompaun sihat di dalamnya

Pernahkah anda mendengar akan istilah buah mahkota dewa? Buah mahkota dewa atau nama saintifiknya Phaleria macrocarpa merupakan tumbuhan berbunga dan tergolong di dalam keluarga Thymelaeaceae.

Pokoknya mempunyai ketinggian antara 1 ke 18 meter dan buahnya pula berwarna hijau Ketika tidak ranum dan berwarna merah ketika ranum. Buah ini mempunyai pelbagai kebaikan terhadap kesihatan dan sering digunakan secara tradisional untuk merawat beberapa penyakit.

Oleh itu, artikel ini akan membincangkan dengan lebih lanjut akan kebaikan yang ditawarkan oleh buah mahkota dewa ini.

Kandungan Nutrisi Buah Mahkota Dewa

Kajian telah dijalankan untuk menentukan kandungan and komposisi nutrisi yang terdapat di dalam buah mahkota dewa. Berikut merupakan kandungan nutrisi yang terdapat di dalam buah mahkota dewa.

Karbohidrat: 33.03gSerat Kasar: 38377gKarbohidrat: 5.57mgProtein: 8.51mgLemak kasar: 1.25mg

Komponen Berkhasiat Mahkota Dewa

Terdapat pelbagai komponen berkhasiat yang terdapat di dalam buah mahkota dewa lalu menjadikan buah ini berguna dari pelbagai aspek. Antara komponen yang terdapat di dalamnya ialah phalerin dan asid galik yang bersifat anti kanser.

Di bahagian kulit pokok dan buah mahkota dewa pula mempunyai kandungan saponin, alkaloid, folifenol, fenol, flavonoid, lignan dan tanin. Komponen-komponennya turut mempunyai sifat anti oksida, anti inflamasi yang mampu memberikan kesan yang positif terhadap tubuh badan.

10 Khasiat Buah Mahkota Dewa

Berikut merupakan senarai kebaikan buah mahkota dewa terhadap kesihatan.

1. Bersifat anti kanser

Di dalam perawatan kanser, daun dan buah pokok mahkota dewa dikatakan telah digunakan sekian lama untuk merawat kanser seperti kanser payudara dan tumor otak. Kajian menemukan penggunaan suplementasi buah mahkota dewa bersama adriamycin cyclophosphamide (AC) dapat menghasilkan kesan yang sinergi di mana gabungan ini dapat mengurangkan perkembangan tumor di dalam sel payudara.

Kandungan phalerin, gallic acid dan ekstrak metanolik semipolar buah ini yang menyumbang kepada sifat anti kanser ini.

Hiperglisemia adalah salah satu keadaan di mana gula di dalam darah melebihi paras normal dan hal ini dapat mendatangkan mudarat terhadap kesihatan. Kajian menemukan bahawa buah mahkota dewa mempunyai sifat anti-hiperglisemia di mana ekstraknya ditemui dapat menurunkan paras gula di dalam darah selepas makan.

Kebolehan untuk menurunkan paras gula ini ditunjukkan oleh ekstrak n-butanol buah mahkota dewa yang belum ranum dan telah ranum.

3. Menurunkan paras kolesterol

Kolesterol di dalam badan manusia boleh dibahagikan kepada dua kategori iaitu kolesterol baik dan kolesterol tidak baik. HDL merupakan antara kolesterol baik di dalam badan manakala LDL dan TG merupakan antara contoh kolesterol yang tidak baik.

Kandungan alkaloid, saponin, polifenol dikatakan mampu untuk mengawal paras kolesterol di dalam darah.

4. Bersifat anti bakteria

Kajian menemui bahawa daun dan biji mahkota dewa mempunyai sifat anti bakteria kerana kandungan komponen flavonoid, saponin, polifenol dan tanin di dalamnya dapat mencegah aktiviti bakteria gram positif seperti Bacillus cereus, Bacillus subtilis, Eschericia coli dan lain-lain.

Antara mekanisma yang dijalankan oleh komponen berkhasiat buah mahkota dewa adalah menyekat penghasilan asid nukleik, metabolisma tenaga dan lain-lain. Namun harus diingat, biji buah mahkota dewa adalah beracun.

5. Anti radang dan inflamasi

Buah mahkota dewa turut ditemui mempunyai sifat anti inflamasi. Hal ini kerana ianya mengandungi terpenoid, tanin, flavonoid dan fenol. Ekstrak metanolik semipolar buah mahkota dewa ditemui dapat menyekat inflamasi dengan menyekat COX2-mRNA dan mengurangkan penghasilan prostaglandin E2.

Proses-proses inilah yang berjaya untuk mengurangkan inflamasi dan keradangan.

Spesis oksigen reaktif dan radikal bebas merupakan antara penyebab berlakunya tekanan oksida yang menyebabkan kerosakkan pada sel tubuh. Ekstrak buah mahkota dewa ditemui bersifat antioksida kerana kandungan flavonoid dan fenolik yang terkandung di dalamnya.

7. Mengawal tekanan darah

Tekanan darah tinggi adalah apabila tekanan yang dikenakan terhadap salur darah melebihi paras normal. Daun dan buah mahkota dewa telah digunakan sekian lama untuk merawat masalah yang berkaitan dengan salur darah kerana ianya berkebolehan untuk mengembangkan salur darah lalu menurunkan paras tekanan.

Kaemferol dan icariside merupakan komponen yang mampu untuk mencegah tekanan darah tinggi ini.

Artikel Berkaitan: Tekanan Darah Tinggi

Satu kajian terhadap haiwan telah dijalankan untuk mengkaji kesan buah mahkota dewa terhadap kesuburan dengan menganalisa aktivit sperma. Kajian tersebut telah mendapati bahawa pemberian buah mahkota dewa dapat meningkatkan bilangan sperma haiwan yang terlibat di dalam kajian berkenaan.

Untuk mengkaji kesan pengambilan buah mahkota dewa terhadap kesihatan hati, kajian terhadap haiwan telah dijalankan. Pemberian air ekstrak buah mahkota dewa ditemukan dapat mencegah fibrosis yang disebabkan oleh CCL4.

Hal ini kerana aktviti antioksida dan anti radang yg terdapat padanya di mana aktiviti ini mengurangkan pengaktifan HSC dengan mengurangkan fibrogenic cytokine TGF-β1.

10. Mengurangkan paras asid urik

Peningkatan paras asid urik di dalam darah sering dikaitkan dengan penyakit gout di mana pesakit gout akan mengalami kesakitan dan inflamasi di kawasan-kawasan sendi badan seperti sendi di bahagian jari. Kajian menemukan bahawa ekstrak buah mahkota dewa dapat menurunkan paras asid urik di dalam darah.

Konklusinya, terdapat pelbagai kebaikan yang ditawarkan oleh buah mahkota dewa terhadap kesihatan. Namun haruslah diingat, sebelum mengamalkan apa-apa jenis perubatan, nasihat dari pegawai perubatan haruslah diperolehi terlebih dahulu kerana dikhuatiri akan memudaratkan kesihatan.

Artikel Berkaitan: Punca Gout

Khasiat Makanan yang Lain

Altaf, R., Asmawi, M. Z. B., Dewa, A., Sadikun, A., & Umar, M. I. (2013). Phytochemistry and medicinal properties of Phaleria macrocarpa (Scheff.) Boerl. extracts. Pharmacognosy reviews, 7(13), 73.Lay, M. M., Karsani, S. A., Mohajer, S., & Abd Malek, S. N. (2014). Phytochemical constituents, nutritional values, phenolics, flavonols, flavonoids, antioxidant and cytotoxicity studies on Phaleria macrocarpa (Scheff.) Boerl fruits. BMC Complementary and Alternative Medicine, 14(1), 1-12.Parhizkar, S., Yusoff, M. J., & Dollah, M. A. (2013). Effect of Phaleria macrocarpa on Sperm Characteristics in Adult Rats. Advanced pharmaceutical bulletin, 3(2), 345–352. Simanullang, R. H. (2018). EFFECT OF FRUIT DECOCTION OF PHALERIA MACROCARPA ON URIC ACID LEVELS IN ELDERLY. Belitung Nursing Journal, 4(5), 524-527.Sundari, N., Soetikno, V., Louisa, M., Wardhani, B. W., & Tjandrawinata, R. R. (2018). Protective effect of Phaleria macrocarpa water extract (Proliverenol) against carbon tetrachloride-induced liver fibrosis in rats: Role of TNF-α and TGF-β1. Journal of toxicology, 2018.


10 Khasiat Teh Hijau yang perlu Anda Tahu

Apakah khasiat teh hijau pada kesihatan badan? Artikel ini akan membincangkan khasiat teh hijau, kompaun sihat dan kandungan

Teh hijau adalah antara minuman yang terkenal dan menjadi pilihan para peminat teh di seluruh dunia. Teh, berasal daripada tumbuhan yang bernama Camellia sinesis. Teh ini akan diproses dan menjadi teh hijau, teh hitam atau teh Oolong.

Antara ketiga-tiga jenis teh ini, teh hijau telah menunjukkan kesan yang baik terhadap kesihatan. Teh hijau yang pertama kali dieksport ialah daripada India dan diimport masuk ke Jepun semasa abad ke-17.

Kajian menunjukkan bahawa kira-kira 2.5 million tan teh hijau telah dihasilkan setiap tahun di seluruh dunia, dan 20% daripada jumlah tersebut adalah teh hijau. Teh hijau mendapat pilihan penduduk di Asia, Afrika Selatan, Amerika Syarikat dan Eropah.

Adakah para pembaca mengetahui bagaimanakah daun teh ini diproses untuk menjadi teh hijau dan teh hitam? Untuk menghasilkan teh hijau, daun segar yang ditelah dipetik akan mengalami proses penguwapan dan pengeringan untuk menjadi produk yang stabil.

Proses penguwapan ini akan mematikan enzim yang bertanggungjawab dalam memecahkan pigmen warna dalam daun. Ini akan mengekalkan warna hijau teh tersebut semasa proses penggulungan dan pengeringan. Proses ini akan mengekalkan folifenol semulajadi dalam teh yang memberikan kesan yang baik terhadap kesihatan.

Daripada pemprosesan teh hijau maka, proses fermentasi akan dijalankan untuk menghasilkan teh Oolong dan kemudiannya, teh hitam. Sebatian polifenol (katekin) dalam teh hijau akan dikecilkan untuk menjadi teaflavin, yang memberikan kesan biologikal yang pelbagai.

Teh hijau mempunyai komposisi kimia yang kompleks. Teh hijau mengandungi protein (15-20% daripada berat kering), dimana kebanyakkannya terdiri daripada enzim.

Asid amino dalam teh hijau adalah kira-kira 1-4% daripada berat kering yang terdiri daripada teanin, asid glutamik, triptofan, glisin, serin, asid aspartik, tirosin, valin, leusin, threonin, arginin dan lisin. Teh hijau turut mengandungi karbohidrat (5-7% daripada berat kering).

Antara komponen karbohidrat dalam te hijau adalah selulosa, pektin, glukosa, fruktosa dan sukrosa. Manakala mineral dan unsur surih membentuk 5% daripada berat kering yang terdiri daripada kalsium, magnesium, kromium, manganese, zat besi, kuprum, zink, molybdenum, selenium, natrium, fosforus, kobalt, strontium, nikel, kalium, florin dan aluminium.

Terdapat juga unsur surih lipid seperti linoleik dan asid -linolenik, sterol (stigmasterol), vitamin (B, C dan E), asas xantik (kafein, tiofillin), pigmen (klorofil, karotenoid) dan sebatian yang tidak menentu (aldehid, alkohol, ester, lakton, hidrokarbon).

Daun teh yang segar mengandungi 3-4% alkaloid yang dikenali sebagai metilxantin seperti kafein, teobromin dan teofillin. Tambahan pula, daun teh mengandungi asid fenolik seperti asid gallik dan asid amino seperti tianin. Dibawah ini menunjukkan komposisi (%) dalam teh hijau.

Karbohidrat: 7%Protien: 15%Protein: 7%Serat: 26%Mineral: 5%Pigmen: 2%Sebatian Fenolik: 30%

Kandungan Berkhasiat Dalam Teh Hijau

Teh hijau mengandungi folifenol seperti flavanol, flavandiol, flavonoid dan asid fenolik. Kuantiti sebatian ini membentuk 30% daripada berat kering teh hijau. Majoriti polifenol dalam teh hijau ini ialah flavonol yang dipanggil sebagai katekin.

Katekin dalam teh hijau lebih tinggi berbanding dalam teh hitam atau teh Oolong. Terdapat empat jenis katekin dalam teh hijau iaitu epikatekin, epigallokatekin, epikatekin-3-gallat dan EGCG. Cara penyediaan teh akan mempengaruhi kuantiti dan kualiti katekin.

Katekin merupakan antioksidan semulajadi yang membantu dalam menghalang kerosakan sel. Ini kerana katekin akan mengurangkan penghasilan radikal bebas dalam badan, melindungi sel dan molekul daripada kerosakan. Radikal bebas sangat berbahaya kerana akan menjadi asbab kepada pelbagai penyakit dan menyebabkan penuaan.

EGCG adalah katekin yang sangat bagus kerana pelbagai kajian menunjukkan bahawa EGCG mampu untuk merawat penyakit. Sebagai contoh, penyakit degeneratif, kanser dan masalah berkaitan dengan sistem saraf.

10 Khasiat Teh Hijau Pada Kesihatan

Teh hijau sangat terkenal dalam bidang perubatan kerana mengandungi kesan antioksidan. antioksidan adalah sebatian yang melindungi sel kerosakan kesan kerosakan spesis oksigen reaktif. Ketidakseimbangan antara antioksidan dan spesis oksigen reaktif menyebabkan kerosakan pada sel.

Katekin adalah sebatian yang bertanggungjawab dalam melindungi badan daripada penyakit. Kajian menunjukkan bahawa teh hijau meningkatkan aktiviti kedua-dua enzim yang berperanan dalam melindungi sel daripada kerosakan spesis oksigen reaktif dan mengurangkan oksida nitrik dalam darah.

Malondialdehye, yang merupakan penunjuk aras bagi tekanan oksidatif turut berkurangan kerana pengambilan teh hijau.

2. Menghalang Badan Daripada Berasa Mengantuk

Bagi yang bukan penggemar minum kopi, teh hijau juga menjadikan kita tidak berasa mengantuk. Ini kerana teh hijau turut mengandungi perasang iaitu kafein. Walaupun begitu, kuantiti kafein dalam teh hijau tidak sebanyak dalam kopi akan tetapi cukup untuk menghasilkan respon tanpa memberikan kesan berdebar-debar.

Antara salah satu sebab terdapat golongan yang tidak menggemari kopi adalah kerana kopi akan menyebabkan jantung berdebar dan perasaan menjadi gelisah. Kafein memberikan kesan kepada otak kerana menghalang neurotransmitter yang dipanggil sebagai adenosin. Ini akan meningkatkan neuron dan neurotransmitter seperti dopamin dan norepinephrine.

3. Meningkatkan fungsi otak

Kajian menunjukkan bahawa kafein akan meningkatkan fungsi otak seperti mengawal perasaan, masa tindak balas, memori dan kewaspadaan. Selain daripada kafein, asid amino L-tianin. L-tianin akan meningkatkan neurotransmitter GABA, yang memberikan kesan anti berdebar-debar.

Ini akan meningkatkan dopamin dan penghasilan gelombang- dalam otak. Kajian menunjukkan bahawa kafein dan L-tianin mempunyai kesan sinergi dimana kedua-kedua ini akan memberikan kesan yang hebat dalam meningkatkan fungsi otak apabila digabungkan bersama.

Teh hijau mengandungi kedua-dua komponen ini dan menjadi pilihan golongan yang tidak menggemar kopi. Ini kerana teh hijau akan memberikan kesan sama seperti kafein dalam kopi tetapi pada paras yang lebih rendah.

4. Meningkatkan Pembakaran Lemak

Berita baik untuk golongan yang ingin menurunkan paras lemak dalam badan, teh hijau membantu dalam meningkatkan kadar metolisme dan pembakaran lemak. Satu kajian yang melibatkan 10 lelaki yang sihat telah diberikan ekstrak teh hijau.

Keputusan menunjukkan bahawa mereka berjaya membakar kalori sebanyak 4%. Dalam kajian lain yang melibatkan 12 lelaki yang sihat, ekstrak teh hijau meningkatkan proses pengoksidaan lemak sebanyak 17%. Kajian yang melibatkan golongan obes, menunjukkan penurunan dari segi peratus lemak dalam badan, berat badan, ukur lilit pinggang dan lemak perut apabila mereka diberikan teh hijau dalam tempoh 12 minggu.

Kafein dalam teh hijau turut meningkatkan kekuatan fizikal kerana menukarkan asid lemak dalam tisu lemak kepada tenaga.

5. Mengurangkan Risiko Kanser

Penyakit kanser terjadi kerana pertumbuhan sel yang tidak terkawal dan menjadi salah satu punca kematian di dunia. Kajian menunjukkan bahawa kerosakn oksidatif akan menyebabkan keradangan kronik dan mendorong berlakunya penyakit kronik seperti kanser.

Antioksidan dalam teh hijau akan melindungi daripada kerosakan oksidatif dan teh hijau adalah sumber terbaik antioksidan. Beberapa kajian telah membuktikan kesan positif teh hijau terhadap kesihatan. Pertama, teh hijau mengurangkan risiko kanser payudara dalam kalangan wanita sebanyak 20 – 30%.

Kedua, kajian yang dijalankan terhadap sekumpulan lelaki mengurangkan risiko prostat. Manakala satu lagi kajian berdasarkan 29 analisis munjukkan bahawa pengambilan teh hijau megurangkan risiko kanser usus.

6. Melindungi Otak Daripada Penuaan

Selain daripada meningkatkan fungsi otak, teh hijau turut melindungi otak daripada penuaan. Penyakit Alzheimer adalah penyakit neurodegeneratif yang biasa dihidapi oleh golongan tua. Ini kerana teh hijau mengandungi fitokimia yang melindungi sel daripada kerosakan radikal bebas and peptida amiloid-beta yang menyebabkan berlakunya penyakit Alzheimer.

Selain itu, penyakit Parkinson juga merupakan penyakit neurodegeneratif yang berlaku kerana neuron yang menghasilkan dopamin dalam otak mati. Teh hijau mengandungi sebatian katekin yang memberikan kesan perlindungan dalam neuron.

Pernyataan ini disokong dengan kajian yang dijalankan terhadap haiwan dan tabung uji menunjukkan bahawa teh hijau mengurangkan risiko dementia.

7. Mengurangkan Nafas Berbau

Teh hijau turut memberikan kesan terhadap kesihatan mulut. Ini kerana sebatian katekin menghalang pertumbuhan bakteria lantas mengurangkan risiko jangkitan. Streptococcus mutans adalah bakteria yang selalu ditemui dalam mulut. Bakteria ini akan menyebabkan pembentukan plak, kaviti dan pereputan gigi. Kajian menunjukkan bahawa katekin akan menghalang pertumbuhan bakteria dalam mulut.

8. Membantu Mengawal Paras Gula Dalam Darah

Menurut Tinjauan Kebangsaan Kesihatan dan morbiditi (NHMS) 2019 menunjukkan bahawa seorang daripada lima orang dewasa atau kira-kira 3.9 juta orang berumur 18 tahun ke atas menghidap penyakit kencing manis.

Penyakit kencing manis berlaku apabila paras gula dalam darah meningkat yang disebabkan oleh kerintangan insulin atau tidak berupaya dalam menghasilkan insulin.

Kajian menunjukkan bahawa teh hijau meningkatkan sensitiviti insulin dan mengurangakn paras gula dalam darah. Satu kajian yang dijalankan di Jepun menunjukkan bahawa golongan yang mengamalkan teh hijau dalam diet seharian kurang berisiko (anggaran 42%) untuk menghidap penyakit kencing manis.

Artikel Berkaitan: Punca Kencing Manis

9. Menghalang Penyakit Jantung

Penyakit kardiovaskular seperti penyakit jantung dan strok merupakan salah satu punca kematian di seluruh dunia. Kajian menunjukkan teh hijau mengurangkan risiko penyakit kardiovaskular kerana berpotensi dalam mengurangkan paras kolesterol dan kolesterol-LDL iaitu kolesterol jahat.

Teh hijau turut meningkatkan kapasiti antioksidan dalam darah. Ini akan melindungi partikel kolesterol-LDL daripada proses pengoksidaan yang menyebabkan penyakit jantung.

Artikel Berkaitan: Sakit Jantung

10. Meningkatkan Kekuatan Tulang

Pengambilan teh hijau meningkatkan ketumpatan mineral dalam tulang dan melindungi daripada tulang patah. Masalah tulang patah sering terjadi kepada golongan yang merokok, penggemar kopi susu dan golongan yang menjalani terapi hormon. Kajian menunjukkan bahawa ekstrak teh hijau meningkatkan aktiviti sel tulang.

Sebagai penutup, pelbagai kajian yang dijalankan dalam makmal membuktikan bahawa kesan positif teh hijau terhadap kesihatan. Namun demikian, diharapkan agar lebih banyak kajian dilakukan terutamanya bukti klinikal terhadap manusia.

Ini untuk mengetahui kesan teh hijau terhadap kesihatan. pengambilan dos yang selamat dan mekanisme yang terlibat. Walaupun teh hijau memberikan kebaikan kepada kesihatan, pengambilan teh hijau yang terlalu banyak tidak digalakkan terutamanya kepada pesakit yang menghidap penyakit kronik.

Sebagai contoh, satu kajian terhadap haiwan menunjukkan pengambilan teh hijau secara berlebihan menyebabkan kerosakan pada DNA pankreas dan hati. Sebagaimana dalam Islam, konsep wasatiyyah turut diterapkan dalam pemakanan kita untuk memastikan kesihatan kita terjaga.

Diharapkan artikel khasiat teh hijau ini akan memberikan sedikit sebanyak pengetahuan kepada para pembaca berkenaan khasiat teh hijau

Khasiat Makanan yang Lain

Chacko, S.M., Thambi, P.T., Kuttan, R. & Nishigaki, I. (2010). Beneficial Effects of Green Tea: A Literature Review. Chinese Medincine, 5(13), 1-9. Gunnars, K. (2020). 10 Evidence-based Benefits of Green Tea. Healthline. Warwick, K.W. (2021). What Are The Health Benefits of Green Tea? Medical News Today.


Fitosterol: Definisi, Sifat Kimia dan Kegunaan

Apakah itu fitosterol? Artikel ini akan membincangkan bahan kimia bernama fitosterol, sifat kimianya dan kegunaan bahan ini dalam kehidupan seharian.

Terma sterol merujuk kepada apa-apa jenis kumpulan pepejal, yang kebanyakannya tidak tepu, yang boleh didapati di dalam tumbuhan ataupun haiwan, serta juga di dalam tumbuhan jenis kulat (fungi).

Sterol juga adalah salah satu kelas lemak yang mempunyai struktur sama seperti steroid iaitu yang mempunyai beberapa gabungan cincin hidrokarbon

Sterol boleh dikelaskan kepada tiga jenis, iaitu fitosterol (phystosterol) yang mana sterol berasaskan tumbuhan, zoosterols iaitu sterol berasaskan haiwan, dan mikosterol (mycoserol) iaitu sterol berasaskan kulat.

Fitosterol adalah sterol yang dihasilkan oleh tumbuhan. Fitosterol boleh dikelaskan kepada dua kategori,

Sterol daripada tumbuhan yang mempunyai ikatan berganda di dalam cincin sterol, sterol jenis ini adalah yang terbanyak boleh ditemukan di dalam tumbuhan dan diet manusia. Contoh; β-sitosterol, campesterol, dan  stigmasterolStanol daripada tumbuhan yang mana ikatan berganda di dalam cincin sterol adalah kurang terutamanya sitostanol dan campestanol yang hanya mengandungi kira-kira sepuluh peratus (10%) sahaja kandungan keseluruhan daripada jumlah fitosterol di dalam tumbuhan.

Tubuh badan manusia tidak boleh menghasilkan fitosterol dan fitostanol, maka ia perlu diambil seratus-peratus daripada sumber luar sebagai makanan tambahan.

Antara sumber makanan yang mengandungi fitosterol adalah minyak sayuran seperti minyak bunga matahari, minyak jagung, minyak soya, dan juga minyak zaitun. Selain itu, fitosterols juga boleh didapati di dalam makanan yang kaya dengan nutrisi seperti badam, bijirin dan banyak lagi.

Fitosterol adalah sebatian yang berasaskan bio yang berasal daripada tumbuhan yang mempunyai struktur kimia seperti kolestrol tetapi fitosterols mempunyai rantaian karbon tambahan yang bersifat hidrofobik (hydrofobic) yang mana ia tidak sukakan air.

Disebabkan hal itu, fitosterols lebih cenderung untuk menjauhi air berbanding dengan kolestrol dan mempunyai kadar keterlarutan (solubility) yang rendah di dalam minyak dan air. Fitosterols juga hadir dalam bentuk lemak untuk meningkatkan keterlarutan dan menggalakkan penyerapan. Contoh makanan yang menjadi sumber utama fitosterols adalah margerin dan mayonis.

Sterols tumbuhan diproses daripada penyulingan minyak tumbuhan dengan cara:

Minyak tumbuhan yang boleh dimakan akan diekstrak daripada biji minyak yang kebiasaannya sudah dimurnikan untuk membuang komponen-komponen di dalam minyak yang tidak diperlukan seperti fosfatida (phosphatides), asid lemak bebas (free fatty acid), pigmen, bau, yang akan merosakkan gliserida jika tidak disingkirkan.Dalam langkah terakhir proses penyahbauan (deodorization), bahan-bahan yang tidak diperlukan itu akan disingkirkan untuk menjaga kualiti minyak. Di dalam fasa ini, minyak yang dikumpul dikenali sebagai minyak murni (refined oil).  Seterusnya, minyak tersebut akan menjalani proses transesterifikasi (transesterification), yang mana di dalam proses ini, gliserida akan ditukarkan kepada asid lemak metil ester (fatty acid methyl esther) dan gliserol, dan fitosterol ester akan ditukarkan kepada fitosterol bebas dan asid lemak metil ester.Kemudian, fitosterols bebas dan tokoferol (tocopherols) yang terhasil daripada proses-proses sebelumnya akan disingkirkan melalui proses penyulingan (distillation).Fitosterols dipisahkan daripada tokoferol menggunakan penghabluran pelarut (solvent crystallization) dan penurasan  (filtration) menggunakan pelarut gred makanan.Selepas itu, fitosterols akan dibersihkan dengan cara penghabluran semula (recrystallization) bertujuan untuk membuang ester-lilin.

Penghasilan sterols daripada pulpa kekayu

Proses ini bermula dengan serpihan kayu dihadamkan pada keadaan pH 14, selama lebih kurang 18 jam pada suhu 50°C bertujuan untuk membebaskan serat kayu. Proses ini penting untuk memisahkan bahan yang bersifat seperti sabun daripada pulpa selulosa.Hasil yang terkumpul berada dalam keadaan fasa sabun yang berlemak yang mengandungi lebih daripada dua peratus (2%) fitosterols. Salah satu cara untuk memulihkan semula jumlah sterol adalah dengan cara menggunakan pegekstrakan pelarut (metanol) secara terus daripada sabun setelah fitosterol berjaya disucikan melalui pemendakan daripada pelarut.Minyak sabun yang diperoleh kemudian dicampurkan dengan asid. Kemudian, minyak mentah  tersebut dimurnikan melalui proses penyulingan di mana kepekatan fitosterols akan meningkat.Fitosterol yang asli mengandungi asid lemak ester, asid resin, dan fitosterols yang tinggi.Sebatian itu kemudian akan dineutralkan menggunakan acid mineral jenis gred makanan.Seterusnya, bahagian yang berakues akan disingkirkan, dan segala air yang masih tersisa di dalam minyak turut akan dibuang melalui proses penyejatan kilat. Baki yang tinggal kemudian akan disuling lagi dalam beberapa langkah lain untuk mendapatkan baki fitosterols yang tinggal.Fitosterols yang tekumpul itu akhirnya akan disucikan melalui penghabluran semula pelarut menggunakan pelarut jenis gred makanan.

Antara kebaikan dan manfaat yang boleh didapati daripada fitosterol adalah:

Minyak sayuran dan margerin mengandungi jumlah fitosterols yang tinggi, disebabkan hal it, maka minyak sayuran banyak digunakan di dalam pemprosesan makanan berproses yang membuatkan diet kita seimbang kerana fitosterol tidak boleh dihasilkan oleh tubuh badan manusia.Kajian terhadap manusia dan haiwan mencadangkan bahawa pengambilan fitosterols berkait rapat dengan pengurangan risiko untuk mendapatkan kanser. Walaubagaimanapun, kajian yang lebih lanjut perlu dilaksanakan.Pengambilan fitosterols boleh mengurangkan paras LDL kolestrol jahat sebanyak sepuluh peratus.

Walaupun banyak kajian mengatakan bahawa fitosterol mampu mengurangkan kadar kolestrol dalam badan, tetapi terdapat banyak juga kajian mengatakan fitosterols juga meningkatkan risiko untuk mendapat penyakit jantung.

Aplikasi dan kegunaan fitosterols dalam industri

Farmakeutikal dan perubatan: fitosterol digunakan dalam industri farmaseutikal dan perubatan untuk pembuatan steroid terapi.Nutrisi: fitosterols digunakan sebagai  bahan tambahan anti kolestrol di dalam makanan berfungsi.Kosmetik: fitosterols juga boleh ditemukan di dalam produk-produk kosmetik seperti krim dan gincu.

Fernandes, P., & Cabral, J. M. S. (2007). Phytosterols: Applications and recovery methods. Bioresource Technology. Diambil daripada: 98(12), 2335–2350. PHYTOSTEROLS, PHYTOSTANOLS AND THEIR ESTERS ChemicalWEB MD (2020). Plant Sterols.


Minyak Kelapa Sawit: Sejarah, Proses Penghasilan dan Kegunaan

Bagaimanakah minyak kelapa sawit dihasilkan? Artikel ini akan membincangkan sejarah, proses penghasilan dan kegunaan minyak kelapa sawit.

Minyak kelapa sawit dihasilkan daripada buah kelapa sawit (Elaeis guineensis). Manusia telah menggunakan minyak kelapa sawit dalam diet pemakanan seharian sudah lebih beribu tahun lamanya.

Pokok kelapa sawit yang asalnya datang dari negara Afrika, sekarang telah ditanam dan diusahakan dengan sangat meluas di negara-negara tropika di seluruh dunia dengan kawasan  penanaman antara  yang terluas direkodkan di Malaysia dan Indonesia.

Pada tahun 2015 sahaja, kedua negara ini mencatatkan kira-kira 53.5 juta tan penghasilan minyak kelapa sawit. Di Indonesia sahaja, seluas 13 juta hektar tanah diperuntukkan untuk penanaman kelapa sawit yang mana saiz berkenaan hampir sama dengan saiz keseluruhan tanah perladangan yang ada di negara Jerman.

Sejarah Pokok Kelapa Sawit di Malaysia

Menurut MPOC (Malaysian Palm Oil Council), pemurnian minyak kelapa sawit mentah bermula di Malaysia semenjak awal tahun 70an yang mana ketika itu para peladang menyahut seruan kerajaan untuk meningkatkan kadar perindustrian.

Kemunculan kilang-kilang pemprosesan menandakan pengenalan kepada industri pemprosesan yang lebih meluas. Pada tahun 1870, British memperkenalkan pokok kelapa sawit sebagai pokok hiasan yang kemudiannya bertukar menjadi tumbuhan agrikultur.

Pada tahun 1917, penanaman pokok kelapa sawit secara komersial dilaksanakan di kawasan Estet Tennamaran di Selangor yang kemudiannya menjadi asas kepada kerancakan industri minyak  kelapa sawit di negara ini.

Proses Penghasilan Minyak Kelapa Sawit

Minyak kelapa sawit diekstrak dengan sangat berhati-hati dan melalui beberapa siri fasa pemprosesan untuk memastikan produk akhir yang terhasil adalah bermutu tinggi dan berkualiti.

Proses yang pertama dalam penghasilan minyak kelapa sawit bermula dengan penuaian buah kelapa sawit. Buah-buah kelapa sawit akan melalui proses pengelasan fizikal yang akan menentukan kualiti minyak kelapa sawit yang dihasilkan. Berikut adalah proses-proses yang terlibat:

Proses pertama adalah penuaian buah dari pokok kelapa sawit. Buah yang dituai perlulah cukup masanya untuk memberikan kualiti minyak yang baik

2. Peleraian dari tandan

Buah kelapa sawit yang sudah dituai kemudian dileraikan daripada tandannya. Proses ini boleh dilakukan secara manual ataupun menggunakan mesin mekanikal untuk proses yang lebih efisien dan pantas.

Kebanyakan mesin pemprosesan yang berskala kecil tidak mempunyai keupayaan untuk menjana stim untuk proses penstrilan buah kelapa sawit, maka buah-buah tersebut akan dimasak di dalam air.

Selepas itu, buah  yang sudah lerai tadi akan disterilkan menggunakan rawatan haba basah (wet-heat treatment) dengan suhu yang tinggi. Air digunakan untuk memasak buah kelapa sawit, tetapi dalam proses pensterilan ini, stim yang bertekanan (presurrized steam) akan digunakan.

Proses ini dibuat bertujuan untuk menyingkirkan enzim pembelahan minyak (oil-splitting enzyme) dan menahan hidrolisis (reaksi yang memecahkan molekul lebih besar kepada lebih kecil). Haba akan membantu pengkentalan protein yang mana sel galas minyak (oil-bearing cells) akan terlepas secara miskroskopik.

Protein kemudiannya akan mengalami pembekuan (coagulation) yang mana ia akan membenarkan sel galas minyak menjadi hadir dan bergerak dengan lebih mudah dibawah aplikasi tekanan.

Seterusnya, proses penghadaman akan mengambil alih. Penghadaman adalah cara di mana minyak yang ada di dalam buah kelapa sawit akan dilepaskan melalui pembelahan atau pemusnahan sel galas minyak.

Penghadam (digester) yang selalu digunakan mengandungi silinder yang dipanaskan oleh wap yang dipasang dengan pengacau yang berpusing untuk melumatkan buah kelawa sawit.

Menghadam buah kelapa sawit pada suhu yang tinggi mengurangkang kelikatan minyak, memusnahkan lapisan selaput luar buah kelapa sawit, dan menyelesaikan gangguan daripada sel minyak yang sudahpun terjadi ketika proses pensterilan tadi. Ketika proses ini, kontaminasi daripada logam adalah di paras maksima yang mana ia akan meningkatkan kadar pengoksidaan dan menyebabkan minyak yang terhasil menjadi tengik.

Apabila sudah sampai ke bahagian ini, fokus utama dalam proses ini adalah untuk menekan dan mengekstrak minyak daripada buah kelapa sawit. Pulpa buah kelapa sawit akan ditolak masuk ke dalam mesin pengusir (expeller machine) yang akan menahan dan membebaskan minyak daripada buah kelapa sawit.

Seterusnya, apabila minyak sudah berjaya diekstrak, ia akan dibawa ke seksyen penjelasan untuk membuang bendasing (impurities). Ketiga fasa ini, produk akhir minyak kelapa sawit akan diterima, diperhatikan dan kemudian akan disimpan ke dalam tangki pukal.

Proses yang terakhir adalah pengasingan kekacang dan serat selepas kesemua  pepejal disingkirkan. Produk serat yang terhasil di proses ini boleh digunakan sebagai minyak biomas yang berkualiti di dalam dandang, dan kekacang boleh digunakan dalam proses pengekstrakan  biji sawit.

Kegunaan Minyak Kelapa Sawit

Umum mengetahui, minyak kelapa sawit adalah salah satu bahan yang paling utama yang digunakan dalam masakan di Malaysia, tetapi, selain daripada itu minyak kelapa sawit juga merupakan bahan utama dalam pembuatan pelbagai produk yang lain seperti pemendek (shortening), margerin, dan lemak gula-gula.

Minyak kelapa sawit sangat popular penggunaannya dalam kedua-dua keadaan, di dalam bentuk pepejal juga dalam bentuk cecair yang digunakan secara meluas untuk industri memasak. Minyak kelapa sawit menawarkan beberapa karakter teknikal yang diinginkan di dalam aplikasi makanan seperti ketahanan pengoksidaan, di mana ia menyumbang kepada jangka hayat produk yang lebih panjang.

Minyak kelapa sawit secara idealnya sesuai digunakan sebagai bahan dalam pembuatan pemendek dan margerin kerana ia cuma mengandungi 20 hingga 22 peratus kandungan lemak pejal pada suhu 20°C, di mana ia membantu dalam proses formulasi produk berasaskan lemak di dalam plastik.

Kumpulan pengkaji dari MPOB telah berjaya menformulasikan minyak kelapa sawit kepada pelbagai jenis produk lain yang memenuhi permintaan pasaran seterusnya meningkatkan permintaan pengeluaran tanaman kelapa sawit, antaranya adalah mayonis, margerin boleh dicurah, keju tiruan, serta minyak salad yang dihasilkan melalui minyak kelapa sawit merah.

Minyak kelapa sawit bukan sahaja digunakan dalam produk makanan malah turut mendapat sambutan dalam aplikasi pembuatan produk bukan makanan. Ia menjadi satu bahan yang penting dalam penghasilan produk sabun dan pencuci, produk farmaseutikal, kosmetik serta produk oleokimia. Penghasilan sabun merupakan salah satu aplikasi terpenting minyak kelapa sawit menggantikan bahan mentah yang lain.

James Dance (2013). The production of Palm Oil. Hashim, K., Tahiruddin, S., & Asis, A. J. (2012). Palm Oil Production in Malaysia and Indonesia. Palm Oil, 235-250. Malaysian Palm Oil Council. Malaysian Palm Oil. Malaysian Palm Oil Board. Uses In Food And Non-Food Applications Of Palm Oil (2016),


Gel Rambut: Sejarah, Jenis dan Kandungan

Gel Rambut selalu digunakan untuk mendandan rambut agar nampak segak. Artikel ini akan membincangkan sejarah gel rambut, jenis dan kandungannya

Apa itu Gel Rambut?

Gel rambut adalah suatu produk penggayaan rambut yang tidak asing lagi yang sering digunakan oleh anak-anak muda pada era ini.  Kebanyakan anak-anak muda dan belia yang sedang dalam fasa ‘mencuba’ akan menggunakan gel rambut untuk menggayakan rambut mereka dengan pelbagai potongan dan fesyen untuk kelihatan kemas, kacak dan lain daripada yang lain khususnya bagi golongan lelaki kerana seperti juga wanita, rambut itu diibaratkan seperti sebuah mahkota yang begitu berharga.

Ramai anak muda lebih memilih untuk menggunakan gel rambut kerana ianya adalah produk mampu milik, harganya jauh lebih murah daripada harus membayar penggaya rambut di salon-salon. Dengan bermodalkan wang yang sedikit, gel rambut mampu membuatkan rambut kelihatan kemas, terletak elok tidak teralih, boleh dibentuk dalam pelbagai gaya yang dimahukan.

Gel rambut bukanlah sesuatu yang baru dicipta pada abad ini kerana menurut sejarah yang tercatat, gel rambut telah digunakan selama 3500 tahun apabila pengkaji sejarah Mesir Purba membuat penemuan penggunaan gel berasaskan lemak haiwan di rambut mumia. Menurut pengkaji disebalik penemuan itu, manusia yang hidup di zaman Mesir Purba menggunakan gel berasaskan lemak di rambut bertujuan untuk memastikan gaya rambut mereka kemas di kedua-dua alam, hidup dan mati.

Sebelum gel rambut dicipta, para lelaki menggunakan bahan seperti jeli petrolium dan minyak jagung untuk menggayakan rambut mereka. Sejarah baru gel rambut tercipta apabila pada tahun 1929 di Birmingham apabila satu syarikat yang bernama Chemico Works membuat keputusan untuk memasarkan satu produk yang diberi nama Brylcream yang dicipta setahun sebelumnya, 1928.

Produk yang dipanggil sebagai Brylcream itu digunakan untuk membuatkan rambut tidak teralih selepas disikat dan buatkan rambut kelihatan kemas dan tidak berselerak. Brylcream adalah produk gel rambut pertama yang dipasarkan di pasaran pada ketika itu.

Selepas meraih kepercayaan dan menjadi terkenal dalam kalangan pengguna di sekitar England dan Eropah, ia kemudian dipasarkan pula ke bahagian Amerika Utara dan mendapat sambutan yang hangat sebagai produk penggayaan rambut yang digunakan bukan sahaja oleh lelaki, malah wanita juga.

Syarikat Chemico Work kemudiannya membangunkan pelbagai jenis gel rambut lagi yang lebih mengkhusus kepada jantina. Bertahun-tahun kemudian, beberapa syarikat lain juga mula menghasilkan produk gel rambut apabila melihat sambutan yang sangat memberansangkan daripada pengguna sehinggalah produk gel rambut berkembang kepada pelbagai jenis, jenama, dan tekstur sehingga ke hari ini.

Seperti juga produk-produk penjagaan yang lain, gel rambut tidak tertakluk di bawah satu jenis sahaja tetapi pelbagai mengikut kesesuaian dan kondisi rambut yang anda mahukan. Ada yang dicipta untuk membuatkan rambut kekal ikal tetapi gel tersebut tidak boleh digunakan untuk membuatkan rambut anda kekal anggun sepanjang hari.

Terdapar beberapa jenis gel rambut yang boleh digunakan mengikut gaya yang anda mahu, antaranya seperti berikut;

1. Gel rambut jenis membentuk (shaping) dan mengukir (sculpturing)

Gel jenis ini boleh digunakan apabila hendak membuat gaya rambut yang melibatkan gaya dan bentuk yang tertentu seperti gelombang jari (finger waves) atau pusingan sisi (side swoops), gel jenis membentuk dan mengukir ini adalah sangat sesuai untuk digunakan.

2. Gel jenis kawalan tegas (firm control)

Pernahkah anda bersusah-payah menggayakan rambut anda supaya kelihatan anggun dan beberapa minit kemudian, rambut anda kembali ke keadaan asal? Bersepah dan berterabur?

Maka penyelesaian kepada masalah anda adalah dengan menggunakan gel rambut jenis kawalan tegas yang memberikan rambut anda ketahanan apabila berhadapan dengan kelembapan dan membuatkan rambut anda kelihatan kemas di tempatnya sepanjang hari tanpa perlu lagi risau akan rambut menjadi berselerak.

3. Gel jenis penentu kerinting (curl defining)

gaya rambut yang kelihatan kerinting dan ikal secara secara semula jadi adalah menjadi kegemaran ramai kerana kelihatan cantik, tetapi jika hendak dibicarakan dari segi penyediaan gaya tersebut, ia bukanlah suatu kerja yang mudah untuk dilakukan. Maka, gel jenis penentu kerinting boleh digunakan dalam rutin penggayaan rambut anda.

4. Gel untuk gaya yang ‘tajam’ (edgy)

Gaya rambut yang ‘tajam’ seperti gaya rambut mohawks tidak boleh dibuat secara semula jadi tanpa bantuan daripada produk luar seperti gel rambut.

Gel rambut yang digunakan pula adalah kebiasaannya dalam kuantiti yang banyak supaya posisi rambut kekal tegak di tempatnya. Maka, gel rambut yang paling sesuai digunakan untuk gaya ini adalah gel seperti Bed Head oleh TIGI Hard Head Mohawk Gel yang mana akan membantu mencipta dan mengekalkan gaya rambut terpacak anda.

Seperti juga produk lain, gel rambut diperbuat daripada bahan kimia yang mana bahan asasnya adalah seperti berikut;

AirKarbomer (polimer yang digunakan sebagai pemekat) Disodium EDTA (agen penyesuain) Gliserin (pelembap) Benzophenone-4 (penstabil)Dazolidinyl urea atau iodoprophynyl butylcarbamate (bahan pengawet)Air (pelarut)PVP K-90 (Polimer penggaya)dimethylaminoethylmethacrylate copolymer (Gel penggaya) Oleth-20 (pelarut) Bahan pewangiAminomethylpropanol (peneutral)

Bagaimana gel rambut bertindak balas?

Semasa membentuk gel rambut, polimer gaya seperti (PVP) atau polimer jenis kation bertindak balas dengan pelarut atau air untuk membentuk tekstur bersifat seperti gel.

Apabila gel disapukan ke ke permukaan rambut, polimer yang ada di dalam gel rambut akan membuatkan gel bertindakbalas dengan asid amino negatif dan keratin yang ada pada permukaan kulit dan rambut lalu membenarkan gel untuk mengeras dan anda boleh menggayakan rambut anda semahunya.

Kesan menggunakan gel rambut

Sesetengah produk gel rambut mengandungi bahan beralkohol yang mana ia digunakan bertujuan untuk membuatkan gel rambut kering dengan cepat kerana sifatnya yang mudah meruap.

Selain itu, pengkilang gel rambut juga cenderung untuk menambah beberapa bahan kimia lain sebagai bahan tambahan yang mana bahan-bahan ini berkemungkinan bersifat menghakis yang menanggalkan kesemua lembapan daripada rambut dan kulit kepala jika dipakai.

Pemakaian gel rambut yang kerap akan mengganggu paras kelembapan dan mengurangkan penghasilan sebum, yang mana akan mengakibatkan rambut mengalami masalah kekeringan, rapuh dan cenderung untuk rosak, dan seterusnya menyebabkan masalah kegatalan dan kulit kepala yang bersisik.

Francois. A (2017). Types of Hair Gel: Here’s What To Use On Your Hair and When. All Tings Hair.Leaf Group Ltd (2021). The History of Hair Gel. Pompadour. M (2019). Why We Don’t Sell Hair Gel. Mister Pompadour.Smith. C (2020). The Chemistry of Hair Gel. Chemistry Is Life.


Syampu: Sejarah, Jenis dan Kegunaan

Sebagaimana yang kita tahu syampu digunakan untuk membersihkan kepala dan rambut. Artikel ini akan membincangkan sejarah dan jenis-jenis syampu

Syampu adalah sejenis bahan yang mana penggunaannya sangat meluas pada hari ini, digunakan oleh setiap lapisan umur, tidak kira tua atau muda, lelaki atau perempuan, mahupun untuk haiwan peliharaan. Syampu adalah sejenis bahan pencuci khas untuk mencuci dan menghilangkan kotoran, minyak di bahagian rerambut.

Terdapat pelbagai jenis syampu telah dicipta dan dilakukan inovasi daripada masa ke semasa sehingga fungsinya menjadi pelbagai, bukan lagi sekadar mencuci, tetapi boleh juga untuk melembutkan rambut yang kasar, membantu mengawal masalah rambut rosak, mengawal masalah kelimumur dan lain-lain.

Syampu atau shampoo adalah perkataan yang diambil daripada perkataan ‘champo’ yang berasal dari negara India yang bermaksud picit atau urut. Pada zaman dahulu, orang India menggunakan sari buah-buahan yang dipanggil sebagai ‘beri sabun’ dicampurkan dengan herba dan bunga raya untuk dijadikan syampu untuk mencuci rambut seawal tahun 1500.

Syampu kemudiannya mula diperkenalkan ke Eropah oleh British apabila seorang pengusaha Bengali membuka rumah mandian untuk membasuh rambut. Di rumah mandian tersebut menyediakan servis untuk mencuci rambut  dan urutan kulit kepala kepada pelanggan yang berkunjung ke situ yang kemudiannya menjadi cetusan idea kepada British seterusnya mempopularkan syampu ke seluruh eropah.

Ketika menghampiri abad ke sembilan belas, syampu berjaya menjadi satu produk yang cukup komersial dan boleh didapati di pasaran serta mula diiklankan di majalah-majalah dan surat khabar dengan lebih meluas. Ketika itu, orang Inggeris menggunakan syampu sebagai alat untuk mencuci lebih daripada bahan untuk mengurut.

Pada asalnya, bahan-bahan yang terdapat dalam syampu dan sabun adalah lebih kurang sama. Syampu pertama yang direkodkan dengan formulasi bahan yang sama seperti yang wujud pada hari ini mula diperkenalkan pada tahun 1930 oleh John Breck, yang melancarkan produk syampunya khusus untuk penjagaan rambut jenis kering dan berminyak.

Seperti juga masalah-masalah rambut yang berbeza-beza, bukan semua syampu itu adalah sama dan boleh menyelesaikan setiap masalah dengan hanya menggunakan satu produk sahaja. Syampu yang ada pada hari ini sudah diformulasikan dengan pelbagai penyelesaian kepada masalah rambut yang ada. Berikut adalah senari jenis-jenis syampu yang anda boleh lihat ada dijual di pasaran;

Syampu jenis ini amatlah sesuai digunakan bagi mereka yang  rambutnya perlu dibersihkan setelah menggunakan produk-produk penggayaan rambut seperti semburan rambut, gel, dan pelbagai poduk lain dalam rutin seharian anda.

Rambut yang tidak dicuci selepas menggunakan produk penggayaan akan berasa sedikit melekit, berat dan rata. Syampu pencuci ini dicipta untuk menyingkirkan lebihan produk daripada setiap folikel, serta membuang pewarna yang ada di rambut anda. Syampu jenis ini bole digunakan sekali dalam seminggu atau kurang.

Kelemumur di kepala sering terjadi apabila lapisan sel kulit mati menjadi seperti sisik di kulit kepala anda. Penampakan kelemumur boleh dilihat jatuh ke atas baju yang gelap seperti ‘salji’ atau tersangkut di rambut anda seperti habuk.

Untuk mengatasi masalah ini, syarikat pembuatan syampu telah mereka syampu kelemumur dengan bahan aktif yang bertujuan untuk mengurangkan masalah itu. Seringkali syampu untuk mengatasi masalah kelimumur ini dicampurkan dengan herba yang mungkin didapati sedikit tidak menyenangkan tetapi boleh memberi penyelesaian kepada masalah anda.

Syampu keratin dirumus khas bagi mereka yang mengalami masalah rambut yang tidak sihat. Ia dicipta bersama bahan-bahan yang boleh menggalakkan pertumbuhan rambut yang mana syampu keratin ini kebiasaannya mempunyai bahan kimia dan bahan semula jadi yang akan memulihkan protein dalam rambut anda.

Selain daripada itu, syampu jenis ini sesuai untuk digunakan bagi mereka yang mempunyai masalah rambut rosak dan kering.

Rambut yang kering boleh terjadi disebabkan faktor genetik, kerosakan yang disebabkan haba, atau boleh juga berlaku disebabkan produk yang anda gunakan di rambut. Bagi mengatasi masalah rambut kering, menggunakan syampu jenis pelembap adalah jalan penyelesaiannya.

Kebiasaannya, syampu jenis ini akan mempunyai bau yang ringan dan menyengarkan seperti kelapa atau bauan bunga yang segar dan banyak boleh didapati di pasaran dengan harga yang berpatutan.

Syampu chelating adalah produk yang jarang digunakan oleh orang awam. Syampu jenis ini banyak digunakan oleh atlet renang, terjun atau atlet-atlet yang terlibat dengan sukan air kerana ia bertindak mengurangkan kerosakan pada rambut yang disebabkan oleh klorin.

Klorin yang terkandung di dalam air akan bertindak balas dan seterusnya melunturkan rambut, melemahkan folikel yang akan mengakibatkan kerosakan kepada rambut jika tidak dijaga dengan rapi.

6. Syampu dua dalam satu

Syampu dua dalam adalah gabungan antara syampu dan perapi rambut. Anda tidak perlukan dua produk yang berasingan, cukup dengan menggunakan satu produk sahaja. Formulasi dua produk ini akan memberikan hidrasi, membersihkan, merapikan, serta membekalkan kelembapan yang rambut anda perlukan.

Syampu dua dalam satu ini tidaklah memberikan hasil yang sama jika hendak dibandingkan dengan anda menggunakan dua produk berasingan, tetapi ianya adalah satu rahmat jika anda perlu bergegas!

Selain daripada cecair, syampu juga sekarang sudah wujud dalam bentuk kering. Syampu jenis ini sering digunakan di hospital dan fasiliti perubatan untuk membersihkan pesakit di dalam koma dan mereka yang tidak boleh bergerak daripada katil.

Syampu kering ini wujud dalam keadaan serbuk atau aerosol (semburan). Ia digunakan dengan cara sapukan di pangkal rambut kemudian urutkan sedikit dengan jari. Syampu akan menyerap minyak yang terhasil secara semula jadi di rambut anda dan akan meninggalkan bauan yang harum.

Syampu daripada sudut kimia

Syampu dibuat dengan cara menggabungkan bahan kimia yang boleh mengurangkan ketegangan permukaan cecair (surfactant agent) dengan bahan tambahan yang membantu meningkatkan kadar keterlarutan  minyak (cosurfactant). Di dalam pembuatan syampu, surfactant bekerja sebagai bahan pencuci untuk membersihkan rambut, ia juga boleh bertindak sebagai agen pelembab, agen yang menghasilkan buih serta bertindak sebagai pengelmusi (emulsifier).

Antara bahan-bahan asas yang biasa dapat ditemui dalam syampu adalah seperti berikut:

Natrium klorida (NaCl) -digunakan untuk melaraskan kelikatan syampuNatrium lauril sulfat (CH3(C2)11(C2H4O)nOSO3Na)- surfactantCocamidopropyl betaine (C19H38N2O3)- membuat ikatan dengan air supaya senang menghilangkan kotoranAmmonia klorida (H4ClN)- buatkan syampu mudah larut di dalam airAmminia lauril sulfat (C12H29NO4S)- membantu syampu menyingkirkan minyak daripada rambutGlikol -meningkatkan kadar pengekalan kelembapan di dalam syampu

Brennan. K (2017). What Is Shampoo Used For?. Oureverydaylife. Chronicle. D (2015). Watch: The history of shampoo. Deccan Chronicle.Guru. B (2016). Seven Shampoos Every Woman Should Know. Cosmetic and Beauty.Porcel. N (2020). The Chemistry of Shampoo. Chemistry is Life.


Kanak-Kanak Bantut. Apakah Langkah Pencegahan?

Apakah punca dan penyelesaian kepada masalah kanak-kanak bantut? Artikel ini akan membincangkan kesan dan cara pencegahan masalah kanak-kanak bantut

Masa kini, masalah bantut dalam kanak-kanak semakin meruncing. Pada Tinjauan Kesihatan dan Morbiditi Kebangsaan 2019 (National Health and Morbidity Survey 2019, NHMS 2019) yang lalu menunjukkan seramai 21.8% kanak-kanak di Malaysia mengalami masalah bantut atau 1 daripada 5  kanak-kanak di Malaysia mengalami bantut.

Statistik ini menujukkan peningkatan  berbanding 17.7% pada 2015 dan 16.6% pada 2011. Bantut merupakan masalah yang tidak boleh dirawat tetapi boleh dicegah.

Bantut merujuk kepada kanak-kanak yang tidak mampu mencapai ketinggian optima berbanding dengan umur kanak-kanak tersebut.

Kanak-kanak bantut selalunya akan kelihatan rendah berbanding rakan seusia. Masalah bantut bukan sahaja dialami oleh kanak-kanak dari keluarga berpendapatan rendah, tetapi juga ditemui dalam keluarga yang berpendapatan tinggi. Justeru adalah penting untuk mengenalpasti risiko dan langkah pencegahan dari awal kehamilan lagi.

Pelbagai faktor dikaitkan dengan masalah bantut dalam kalangan kanak-kanak.

Antara punca yang sering disebut adalah faktor genetik di mana ibu bapa yang rendah akan mempunyai anakanak yang tidak cukup ketinggian juga. Namun faktor ini bukanlah faktor utama yang harus diperhalusi kerana masalah ini juga berkait dengan cara dan tabiat pemakanan.

Faktor paling utama adalah kekurangan nutrien penting ketika 1000 hari pertama kehidupan. 1000 hari kehidupan merupakan satu jangka masa meliputi 270 hari dalam kandungan, 365  hari untuk satu tahun pertama dan 365 hari untuk tahun kedua kehidupan. Ini boleh berlaku apabila ibu mengandung tidak mengamalkan pemakanan yang tidak seimbang ketika hamil dengan melebihkan pengambilan makanan tinggi gula, garam dan lemak.

3. Tabiat Permakanan Kanak-kanak

Selain itu juga, masalah bantut juga boleh berpunca dari tabiat pemakanan kanak-kanak tersebut ketika bayi dan seawal usia satu hingga ke dua tahun.

Bayi berusia 6 bulan ke atas disarankan untuk mengambil makanan pelengkap, namun mungkin lewat memulakannya. Apabila bayi tersebut masih bergantung kepada susu ibu sepenuhnya walau berusia 6 bulan ke atas, kekurangan nutrien penting mungkin berlaku lalu kanak-kanak tersebut mengalami masalah tumbesaran.

Faktor ekonomi keluarga juga penyebab kanak-kanak bantut. Bagi keluarga yang kurang berkemampuan, mereka tidak mempunyai sumber makanan sihat dan segar yang mencukupi untuk menampung semua ahli keluarga.

Apabila catuan makanan berlaku, golongan kanak-kanak yang sedang membesar mungkin diabaikan keperluannya, dan tidak akan dapat khasiat yang sepatutnya.

5. Kanak-kanak yang memilih makanan

Kanak-kanak kecil juga sering dikaitkan dengan tabiat memilih makanan atau ‘picky eater’. Tabiat ini berlaku apabila kanak-kanak tersebut tidak mahu mengambil makanan berkhasiat seperti sayuran dan buahan. Sifat memilih ini mungkin berpunca dari pendedahan ibu bapa kepada anak-anak mereka sedari awal lagi. Jika kanak-kanak sudah terbiasa dengan makanan yang tinggi gula dan garam, besar kemungkinan kanak-kanak tersebut akan menolak untuk menikmati kebaikan buahan dan sayuran.

Kanak-kanak bantut akan mengalami beberapa kesan dan akibat jangka masa pendek dan juga untuk jangka masa panjang.

Antara kesan bantut adalah kanak-kanak akan mengalami lemah imuniti tubuh badan. Kanak-kanak bantut akan lebih mudah jatuh sakit berbanding kanak-kanak sebaya yang mempunyai ketinggian yang opitma. Ini adalah merujuk kepada kekurangan nutrien penting untuk sistem imunisasi badan seperti vitamin A, vitamin C, vitamin E dan Selenium.

2. Fungsi Kognitif yang Rendah

Masalah bantut juga akan menyebabkan fungsi kognitif atau IQ menjadi rendah. Kekurangan mikronutrien seperti omega-3 dan omega-6 yang tinggi dalam ikan dan ayam boleh menyebabkan kemampuan kanak-kanak berfikiran kreatif dan kritikal menjadi terhad.

Ini juga boleh membawa kepada prestasi akademik kanak-kanak tersebut tidak memberansangkan. Jangan terkejut jika terdapat ramalan dan pandangan yang mengatakan kanak-kanak bantut akan lebih terdedah dengan kemiskinan pada masa hadapan berikutan perkara ini.

3. Risiko Kematian yang tinggi

Selain itu, kanak-kanak bantut lebih cenderung untuk mengalami risiko bantut sepanjang hayat. Kanak-kanak mungkin kelihatan aktif dan normal pada fizikal luarannya, namun mungkin mengalami masalah kekurangan nutrien kronik jika tidak diatasi dari awal.

Terdapat juga pandangan mengatakan masalah bantut akan menyebabkan kematian seseorang itu lebih awal. Seorang perempuan yang bantut akan lebih terdedah dengan rangka yang kecil, ini akan membawa kepada risiko semasa hamil dan melahirkan. Nyawa ibu dan bayi yang bakal dilahirkan boleh terancam.

1. Permakanan yang Seimbang

Sejak dari bayi masih dalam kandungan, ibu mengandung perlu mengamalkan pemakanan seimbang bagi memastikan bayi membesar dengan sihat. Ini adalah termasuk dengan menghadkan pemakanan yang tinggi gula, garam dan minyak sebaliknya menfokuskan makanan yang padat nutrisi-nutrisi penting. Pantau kenaikan berat badan secara berkala untuk memastikan tumbesaran janin yang normal sepanjang kehamilan.

Apabila bayi sudah dilahirkan, para ibu digalakkan untuk menyusu badan bayi secara eksklusif tanpa memberi sebarang minuman/makanan tambahan selama 6 bulan pertama. Ini adalah kerana susu ibu sudah cukup untuk membekalkan semua nutrien penting untuk bayi tersebut. Penyusuan susu badan perlu diteruskan sehingga bayi berusia 2 tahun untuk memastikan bayi tersebut mempunyai cukup khasiat yang penting.

Ibu bapa perlu mendedahkan anak dengan makanan yang berkhasiat untuk tubuh apabila menjelang 6 bulan ke atas. Didik lidah anak untuk membiasakan dengan sayuran dan buahan segar dan sihat. Kawal pemberian gula dan garam agar anak lebih menikmati makanan yang sepatutnya.

Sediakan makanan yang mengandungi satu hidangan lengkap mengandungi semua nutrien penting seperti karbohidrat, protein, lemak dan fiber. Pelbagaikan  makanan yang dihidang dan berwarna-warni untuk menarik minat dan perhatian anak-anak. Didik anak untuk menghargai dan menikmati makanan yang baik dan segar.

2. Ambil Berat Secara Berkala

Ibu bapa juga digalakkan untuk sentiasa melakukan pemeriksaan kesihatan kanak-kanak secara berkala. Ambil berat perkembangan tumbesaran anak-anak jika terdapat peningkatan seperti saranan dan normal.

3. Belajar Amalan Pemakanan Sihat

Belajar amalan pemakanan sihat yang betul dari pakar kesihatan dan pemakanan. Gunakan ‘teknologi di hujung jari’ dengan sebaiknya. Seterusnya, sebarkan amalan pemakanan yang sihat dalam keluarga, sahabat dan komuniti kita. Usaha anda hari ini akan membuahkan hasilnya pada masa akan datang.

Masalah bantut di Malaysia kian meruncing dan memerlukan perhatian dari segenap ceruk masyarakat untuk menangani dan membanteras masalah ini. Kanak-kanak pada masa kini adalah pemimpin negara pada masa hadapan. Pemakanan yang baik dan sihat bukan sahaja akan memberi manfaat pada jangka masa pendek, tetapi juga akan membuahkan hasil pada masa hadapan.

NK, K. (n.d.). Institute For Public Health – NHMS 2019Stunting: What It Is And What It Means | Concern Worldwide U.S. (n.d.). Retrieved July 25Santos, C., Bustamante, A., Vasconcelos, O., Pereira, S., Garganta, R., Tani, G., Hedeker, D., Katzmarzyk, P. T., & Maia, J. (2020). Stunting and Physical Fitness. The Peruvian Health and Optimist Growth Study. International journal of environmental research and public health, 17(10), 3440.


10 Khasiat Tongkat Ali Yang Anda Perlu Tahu

Apakah khasiat tongkat ali? Artikel ini akan membincangkan khasiat tongkat ali, kandungan nutrisi dan kompaun sihat di dalamnya

Di Malaysia, Tongkat Ali terkenal sebagai tumbuhan herba ajaib terutama bagi merawat atau mengatasi masalah kesuburan lelaki. Tongkat Ali atau nama saintifiknya Eurycoma Longifolia (EL) mempunyai pelbagai fungsi dari pelbagai bahagian tumbuhan termasuk daun, batang dan juga akar.

Tumbuhan kecil Tongkat Ali biasanya dijumpai di di hutan tropika, hutan berpasir ke kawasan pergunungan sekitar 1 kilometer atau 1000 meter. Tongkat Ali telah dipercayai mempunyai fungsi yang pelbagai kepada kesihatan manusia termasuklah sebagai anti-bakteria, anti-malaria, mencegah pereputan tulang dan sebagainya.

Kalori – 84 kaloriKarbohidrat – 15 gramProtein – 5 gLemak – 2 g

*Merujuk kepada Ali Cafe 5 in 1 -Tongkat Ali (20 g)

Kandungan Berkhasiat Dalam Tongkat Ali

Tongkat Ali mengandungi anti-oksidan yang tinggi yang mampu mencegah pelbagai jenis kanser. Selain itu, Tongkat Ali juga mengandungi alkaloid. Alkaloid dikatakan terdiri daripada quinine, iaitu sejenis komponen yang bersifat anti-malaria.

Tongkat Ali juga mengandungi kandungan mineral yang tinggi seperti kalsium, magnesium dan potassium di mana komponen-komponen ini terlibat dalam mencegah jangkitan bakteria dan meningkatkan metabolisma badan.

Khasiat Tongkat Ali Pada Kesihatan

1. Meningkatkan Kesuburan Lelaki

Satu kajian telah dijalankan selama 30 hari dengan penglibatan 76 orang lelaki yang lebih tua dan mempunyai kadar testostron yang rendah. Peserta-peserta kajian ini diberikan 200 mg ekstrak Tongkat Ali setiap hari untuk melihat sebarang perubahan pada tahap hormon.

Keputusannya tahap hormon mereka meningkat secara signifikan dalam kalangan 90% peserta kajian.

2.   Mengelakkan dari Tulang Reput (osteoporosis)

Osteoporosis merupakan satu keadaan di mana tulang kepadatan tulang berkurangan dan menjadi rapuh. Keadaan ini menyebabkan tulang menjadi rapuh dan mudah patah. Keadaan ini kerap dialami oleh golongan warga emas  terutama wanita selepas menopous, apabila badan tidak dapat lagi menggantikan tisu-tisu tulang yang lama dengan tisu baru yang lebih sihat.

Tongkat Ali atau Eurycoma longifolia (EL) telah menunjukkan kesan yang berbeza apabila pada dos 25µg/mL, sel-sel lebih aktif membesar atau membahagi berbanding sel-sel yang tidak dirawat.

3. Mengurangkan Stres dan Tekanan

Stres dan tekanan sering dialami oleh golongan dewasa oleh sebab pelbagai tanggungjawab dan tugasan harian. Oleh itu pelbagai cara telah ditemui untuk mengurangkan tekanan, termasuklah berikhtiar dengan minuman ekstrak Tongkat Ali.

Seramai 63 peserta (32 lelaki dan 31 perempuan) telah menjalani analisis hormon stres sebelum dan selepas uji kaji. Hasil kajian mendapati, peningkatan yang signifikan telah ditemui dengan Tekanan (-11%), Kemarahan (-12%) dan Kekeliruan (-15%).

Setelah peserta-peserta kajian mengambil minuman ekstrak Tongkat Ali ini juga mendapati, status hormon testosteron juga meningkat, dan berkurang hormon stress, cortisol.

4. Boleh Meningkatkan Saiz dan Kekuatan Otot

Tongkat Ali sering dikaitkan dengan kemampuannya yang mampu meransang penghasilan hormon testosteron. Hormon testosteron yang tinggi  dikaitkan dengan fizikal yang tegap dan maskulin.

Oleh itu, pengambilan ekstrak minuman Tongkat Ali yang konsisten mampu membantu meningkatkan jisim otot dan mengurangkan penghasilan lemak dalam badan.

5. Mempunyai kesan Anti-Malaria

Malaria adalah penyakit berjangkit yang tersebar melalui jangkitan nyamuk. Di Malaysia, prevalens penyakit malaria amat rendah tetapi di peringkat global telah mencatatkan hampir setengah juta kematian akibat penyakit Malaria pada tahun 2018.

Tongkat Ali dipercayai mempunyai sebatian eurycomnone dan asid 7-methoxy-beta-carboline-1-propionic yang mempunyai kesan anti-malaria.

6. Mencegah Jangkitan Bakteria

Daun Tongkat Ali telah terbukti mampu mencegah dari jangkitan bakteria seperti Salmonella Typhi, Escherichia Coli (E.Coli), Staphylococcus aureus dan Serratia marscesens.  Bakteria -bakteria ini mampu menyebabkan jangkitan pada kulit, paru-paru dan darah.

7. Meningkatkan Prestasi Seks Lelaki

Golongan dewasa lelaki sering dikaitkan dengan ‘mati pucuk’ atau kualiti hidup terganggu. Satu minuman tambahan mengandungi ekstrak Tongkat Ali atau ‘Physta’ telah diberikan kepada peserta kajian yang berusia 40-45 tahun. Setelah 12 minggu, peserta kajian melaporkan peningkatan pada prestasi seks, dan juga kualiti hidup mereka.

8. Membaiki/menambah baik metabolisma badan

Kadar metabolisma badan yang baik akan mempercepatkan proses pembakaran lemak dan pembebasan tenaga dalam badan. Tongkat Ali dipercayai mampu mempercepatkan fungsi hormon Thyroxine yang berfungsi meransang pengambilan oksigen lalu mempercepatkan proses pembebasan tenaga dari badan.

9. Melambatkan Kenaikan Paras Gula dalam Darah

Bagi pesakit kencing manis, kenaikan paras gula mendadak merupakan ‘red flag’ yang patut diawasi sepanjang masa. Jika tiada pengawalan pada paras gula, pelbagai komplikasi yang lebih buruk mungkin berlaku kepada tubuh badan.

Kajian telah dilakukan ke atas pelbagai tumbuhan herba dan mendapati Tongkat Ali antara 13 tumbuhan yang menunjukkan kemampuan dalam meningkatkan pengambilan glukos atau gula dalam darah di sel lemak 3T3-L1 selepas suntikan insulin dilakukan.

Artikel Berkaitan: Punca Kencing Manis dan Rawatan

10. Boleh Melawan Kanser

Satu kajian telah dijalankan ke atas pelbagai bahagian Tongkat Ali meliputi daun, batang dan akar. Hasil dapatan menunjukkan 16 dari bahagian tersebut menunjukkan kesan anti-kanser dan mampu menghalang perebakan sel-sel kanser dalam badan.

Antara kanser yang dikesan mampu dihalang adalah kanser payudara dan kanser paru-paru. Secara ringkasnya, Tongkat ali boleh dianggap sebagai terapi tambahan untuk rawatan pelbagai jenis kanser pada manusia.

Sebagai kesimpulan, pelbagai khasiat Tongkat Ali telah dibuktikan oleh pengkaji-pengkaji saintifik. Khasiat dan fungsi Tongkat Ali bukan sahaja pada akarnya, tetapi juga daun dan batangnya. Namun harus diingatkan tentang dos dan saranan pengambilan seperti yang disyorkan oleh pakar kesihatan.

Khasiat Tumbuh-tumbuhan yang lain

Thu HE et al. Eurycoma longifolia, a potential phytomedicine for the treatment of cancer: Evidence of p53-mediated apoptosis in cancerous cells. Curr Drug Targets. 2017 Jul 18.Thu HE et al. Eurycoma longifolia as a potential alternative to testosterone for the treatment of osteoporosis: Exploring time-mannered proliferative, differentiative and morphogenic modulation in osteoblasts. J Ethnopharmacol. 2017 Jan 4;195:143-158.Udani, J. K., George, A. A., Musthapa, M., Pakdaman, M. N., & Abas, A. (2014). Effects of a Proprietary Freeze-Dried Water Extract of Eurycoma longifolia (Physta) and Polygonum minus on Sexual Performance and Well-Being in Men: A Randomized, Double-Blind, PlaceboControlled Study. Evidence-based complementary and alternative medicine : eCAM, 2014, 179529. Kardono, L. B., Angerhofer, C. K., Tsauri, S., Padmawinata, K., Pezzuto, J. M., & Kinghorn, A. D. (1991). Cytotoxic and antimalarial constituents of the roots of Eurycoma longifolia. Journal of natural products, 54(5), 1360–1367. Talbott, S. M., Talbott, J. A., George, A., & Pugh, M. (2013). Effect of Tongkat Ali on stress hormones and psychological mood state in moderately stressed subjects. Journal of the International Society of Sports Nutrition, 10(1), 28.


Hukum Boyle: Definisi, Sejarah dan Aplikasi

Apakah itu hukum Boyle? Artikel ini akan membincangkan sejarah bagaimana hukum boyle ini ditemui, definisi dan kegunaannya dalam kehidupan seharian

Robert Boyle lahir pada 25 Januari 1627 dan meninggal pada 30 Disember  1691. Beliau merupakan ahli falsafah dalam bidang kimia, fizik dan pakar dalam bidang sains. Robert Boyle dilahirkan di Istana Lismore , Ireland merupakan anak ke empat belas kepada Richard Boyle dan ibunya, Catherine Fenton.

Pada usia remajanya kira-kira berumur 15 tahun, pada tahun 1641 Robert Boyle telah mengkaji analisis berkaitan astronomi yang dikaji oleh ahli falsafah Itali iaitu Galileo Galilei. Seterusnya, pada tahun 1644, beliau kembali menetap di England setelah kematian bapanya dan mewarisi rumah bapanya.

Dia memulakan kerjayanya menulis beberapa risalah. Pada tahun 1659, bersama dengan pembantunya iaitu Robert Hooke mereka telah membina sebuah pam udara yang mengkaji tentang cici-ciri dan sifat udara. Hasil kerjanya pada tahun 1660 beliau berjaya menerbitkan sebuah buku berjudul “New Experiments Physio-Mechanical, Touching the Spring of the Air and its Effects”, dan beliau memperkenalkan Hukum Boyle yang berkaitan dengan tekanan gas.

Menjelang tahun 1689, kesihatannya mula merosot dan sangat jarang berjumpa dan berkumpul bersama ahli Royal Society iaitu sebuah kelab yang mengumpulkan ahli falsafah. Akhirnya beliau meninggal pada 30 Disember tahun 1691 akibat lumpuh. Dalam hayat hidupnya, beliau banyak mengkaji dan  berjaya menulis beberapa risalah yang banyak berkisar tentang kimia dan fizik. Di samping kajian dalam ilmu sains, beliau juga menulis tentang penulisan keagamaan Kristian.

Teori kinetik gas menyatakan bahawa molekul dalam gas selalu bergerak bebas. Perlanggraan secara bebas antara molekul gas menyebabkan molekul-molekul sentiasa berlanggar dengan molekul lain dan berlanggar dengan dinding bekas.

Perlanggaran antara molekul gas dengan dinding bekas akan mencetuskan daya akibat perlanggaran berterusan oleh molekul gas dan seterusnya menghasilkan tekanan. Dalam kes ini, tekanan gas wujud akibat pergerakan molekul gas yang berlanggar dengan dinding bekas.

Tekanan akan lebih tinggi dalam ruang yang lebih kecil. Jika gas dimampatkan kepada ruang yang lebih kecil, molekul menjadi lebih padat. Setiap sentimeter persegi bagi bekas itu mempunyai lebih banyak molekul yang bertindak ke atasnya. Oleh itu, tekanan bertambah. Tolok bourdon digunakan untuk mengukur tekanan gas.

Molekul gas mempunyai laju yang tinggi pada suhu tinggi. apabila suhu bertambah, suatu jumlah tenaga terma yang lebih besar ditukar menjadi tenaga kinetic molekul gas. Ini menyebabkan molekul gas bergerak dengan lebih cepat.

Isipadu gas merujuk kepada isipadu bekas yang mengandungi gas itu. Oleh kerana tarikan antara molekul gas sangat lemah dan tidak boleh dipegang dalam bentuk atau isipadu tetap, molekul gas disebarkan ke seluruh bekas dan melanggar dinding bekas.

Hukum Boyle menyatakan bahawa untuk suatu jisim gas yang tetap, tekanan gas adalah berkadar songsang dengan isipadu pada suhu tetap. Disini, dua kuantiti adalah malar iaitu jisim gas dan suhu.

Contoh situasi mudah yang melibatkan Hukum Boyle, anda boleh cuba eksperimen ini dirumah. Ambil picagari kosong dan tarik ombok ke atas iaitu kita benarkan udara masuk, selepas itu tutup lubang bawahnya dengan jari kita. kemudian kita tekan ombohnya ke bawah dengan jari masih menutupi lubang tersebut. Apa yang anda dapat perhatikan dan rasakan?

Kita akan merasakan ia seolah-olah semakin berat. Mengapa demikian. Ini kerana tekanan dalam picagari menolak semula omboh ke atas. Kesimpulan daripada eksperimen ini, sebelum omboh ditekan isipadunya adalah tinggi manakala tekanannya rendah. Apabila omboh ditekan, isipadu berkurang dan tekanan akan bertambah.

Jika gas mengembang atau dimampatkan pada tekanan tetap dari keadaan asal P1 dan V1 ke keadaan akhir P2 dan V2 hukum Boyle dituliskan sebagai

Kemudian, semasa omboh ditolak dan ditekan, isipadu bekas akan berkurangan. Pengurangan isi padu bagi suatu bekas boleh menambahkan jumlah molekul per unit isi padu. Ini bermakna frekuensi perlanggaran molekul ke atas dinding juga akan bertambah. Oleh itu tekanan gas bertambah.

Hukum Boyle boleh digambarkan seperti dalam graf berikut

Cara kerja pam basikal adalah sama dengan cara kerja sebuah piston. Apabila pam dimasukkan ke dalam tiub tayar basikal, udara dimampatkan seterusnya molekul-molekul gas akan berada lebih dekat dan memberi tekanan gas yang tinggi ke dalam tayar. Seterusnya, isipadu tayar akan menjadi rendah. Tekanan yang tinggi menyebabkan tayar basikal akan terisi dengan gas dan boleh berfungsi dengan baik.

Picagari alat suntikan juga merupakan aplikasi penggunaan Hukum Boyle. Ubat yang dimasukkan ke dalam picagari kemudian ditolak ombohnya ke badan pesakit. Tekanan yang ada dalam ruang picagari akan meningkat dan ubat akan masuk dengan mudah.

Apabila penyembur aerosol disembur, berlaku pengembangan gas di dalam penyembur tersebut. Tekanan gas yang tinggi di dalam peyembur membolehkan gas keluar. Selain itu, pengembangan gas di dalam bekas aerosol akan membuatkan bekas itu menjadi sejuk. Ini disebabkan oleh sebahagian gas sudah keluar ketika kita menekannya.

Jirim mempunyai tiga keadaan iaitu pepejal, cecair dan gas. Gas mempunyai ciri-cirinya yang tersendiri iaitu dari segi tekanan, suhu dan isipadu. Hukum Boyle menerangkan tentang tekanan dan isipadu semasa jisim dan suhu gas adalah malar. Pelbagai aplikasi yang digunakan dalam kehidupan seharian yang boleh memberi kita lebih kefahaman tentang Hukum Boyle.

Buku Teks Fizik KSSM Tingkatan 4


Helium: Definisi, Sifat, Sejarah dan Kegunaan

Apakah itu unsur Helium? Artikel ini akan membincangkan sifat, sejarah penghasilan helium dan kegunaannnya dalam kehidupan seharian kita

Helium merupakan suatu unsur kimia yang terletak dalam kumpulan 18 jadual berkala dan merupakan sejenis gas pada keadaan normal (1 atm, 25°C). Helium merupakan wujud sebagai unsur monoatom dengan simbol He. Helium terdiri daripada nukleus yang mengandungi dua unit proton dan dua unit neutron.

Helium juga dikenali sebagai gas adi (noble gas) dan tidak reaktif sama sekali kerana sudah berada dalam keadaan yang sangat stabil. Helium juga merupakan gas kedua paling ringan selepas gas Hidrogen menjadikan ia pilihan yang sesuai untuk diisi di dalam belon belon yang digunakan dalam majlis-majlis harijadi dan sebagainya.

Helium umumnya dikenali sebagai bahan kriyogenik iaitu suatu bahan yang mempunyai suhu yang sangat rendah pada keadaan normal.  Helium mempunyai dua jenis isotop iaitu Helium-3 dan Helium-4.

Sifat Fizikal dan Sifat Kimia Helium

Helium mempunyai beberapa sifat dan ciri-ciri yang tersendiri. Sifat-sifat ini dapat dikategorikan kepada sifat fizikal dan sifat kimia.

Dari segi sifat fizikal, Helium wujud dalam keadaan gas pada keadaan normal. Selain itu, Helium merupakan sejenis gas yang tidak berbau, tidak mempunyai rasa, tidak berwarna dan tidak beracun. Helium juga mempunyai takat didih dan takat lebur yang sangat rendah dan menghampiri suhu mutlak iaitu −273.15 °C.

Ini kerana, Helium wujud dalam keadaan atom-atom tunggal (monoatom) yang diikat oleh daya Van der Waals yang lemah. Oleh itu, hanya sedikit tenaga haba diperlukan untuk mengatasinya. Helium merupakan konduktor haba dan elektrik yang lemah. Selain itu, Helium juga tidak larut di dalam air.

Dari segi sifat kimia, petala terluar Helium mempunyai 2 elektron valens dan telah mencapai susunan duplet atau erti kata lain telah mencapai konfigurasi elektron yang stabil. Ini menjadikan Helium sangat tidak reaktif secara kimia. Helium juga tidak boleh melepaskan, menerima, atau berkongsi elektron dengan atom lain.

Simbol: HeNombor atom: 2Berat atom: 4.002602Kumpulan: 18Takat lebur: −272.2 °CTakat didih: −268.9 °CKetumpatan: 0.1785 gram/literKonfigurasi elektron: 1s2

Siapa orang pertama yang menjumpai unsur Helium? Bila dan dimana? Semuanya akan dijawab di bawah ini.

Pada tahun 1868, seorang ahli astronomi Perancis yang bernama Pierre Janssen berjaya mengesan unsur Helium ini ketika terjadinya gerhana matahari. Berdasarkan pemerhatiannya ketika itu, terdapat suatu garisan gas atmosfera yang berwarna kuning terang yang mengelilingi matahari.

Pada mulanya, beliau menganggap, garisan kuning terang ini ialah unsur Natrium. Pada tahun yang sama, seorang lagi ahli astronomi Britain iaitu Sir Joseph Norman Lockyer menjumpai garisan kuning terang yang sama pada spektrum solar.

Setelah dikaji, garisan ini tidak sama dengan garisan yang terdapat pada unsur Natrium dan garisan kuning terang ini merupakan suatu garisan baharu yang belum pernah dikaji secara mendalam sebelum ini. Beliau dan seorang ahli kimia bernama Sir Edward Frankland kemudiannya menyimpulkan garisan kuning terang ini sebagai garisan baru dan menamakannya sebagai hēlios.

Pada tahun 1895, barulah Helium ditemui secara rasmi di atas muka Bumi oleh dua ahli kimia Sweden iaitu Sir Per Teodor Cleve dan Sir Nils Abraham Langlet. Mereka mendapati unsur ini muncul daripada sejenis bijih uranium bernama kleveit. Beberapa tahun selepas itu iaitu pada tahun 1905, Helium telah ditemui secara meluas pada lombong-lombong gas asli di Amerika Syarikat yang kemudiannya menjadikan negara ini sebagai negara pengeluar terbesar bagi gas Helium.

Helium yang terletak dalam kumpulan 18 ini merupakan sejenis unsur kimia yang tidak reaktif sama sekali dan sangat stabil. Ini kerana, konfigurasi elektron pada petala terluar helium telah mencapai susunan duplet dan sudah penuh. Ini menjadikan helium tidak reaktif sama sekali.

Helium terhasil di bawah tanah dalam proses pereputan bahan radioaktif seperti Thorium dan Uranium. Sebahagian radiasi dari bahan radioaktif ini mengandungi sejenis partikel yang dinamakan sebagai partikel alfa yang kemudiannya akan membentuk nukleus pada atom Helium. Helium ini akan terbebas ke bahagian yang lebih atas dan terperangkap dalam batuan bumi dan gas-gas asli bumi.

Salah satu cara untuk menghasilkan helium adalah melalui proses penyarian (extraction) gas asli. Gas asli terdiri daripada unsur utama iaitu metana dan hidrokarbon. Selain itu, terdapat juga unsur nitrogen, karbon dioksida, wap air dan juga helium. Proses penyulingan berperingkat (fractional distillation) akan dilakukan bagi memisahkan unsur-unsur ini kepada juzuk-juzuk utama iaitu gas metana dan nitrogen.

Helium akan wujud sebagai bahan keluaran sampingan (byproduct) dan dikenali sebagai gas helium mentah. Selepas itu, proses penulenan akan berlangsung untuk menghasilkan helium yang tulen. Kemudian, helium sedia untuk digunakan sama ada dalam bentuk gas ataupun cecair.

Kegunaan dan Aplikasi dalam Kehidupan

1. Gas untuk belon

a) Belon sambutan hari lahir atau majlis jamuan

Kebiasaannya apabila terdapat majlis sambutan hari lahir, terdapat belon-belon terapung yang dijadikan sebagai hiasan. Kenapa belon ini dapat terapung? Belon ini sebenarnya diisi dengan gas Helium. Dari sudut Sains, gas Helium adalah sangat ringan dan kurang tumpat berbanding gas atmosfera.

Ketumpatan yang berbeza menyebabkan belon Helium ini dapat mengatasi tarikan graviti dan dapat terapung. Selain ringan dan kurang tumpat, gas Helium sering digunakan dalam belon kerana ia sangat selamat dan tidak beracun.

Seperti yang kita sudah sedia maklum, Helium tidak akan bertindak balas denga apa-apa unsur dan merupakan unsur yang sangat stabil. Oleh itu, ia menjadi gas yang paling popular untuk digunakan dalam belon-belon majlis hari lahir.

b) Belon udara panas

Pernahkah anda menonton filem Manisnya Cinta di Cappadoccia? Filem arahan Bernard Chauly ini difilemkan di Cappadoccia, Turki yang sememangnya terkenal dengan tarikan belon udara panas. Terdapat ratusan belon udara panas disini yang beroperasi dan terbang menggunakan sumber gas Helium.

Oleh kerana gas Helium ini ringan dan kurang tumpat berbanding udara persekitaran, maka, ia dapat mengangkat dan mengapungkan belon ke atas.

Selain itu, gas Helium ini selamat untuk digunakan kerana ia tidak akan bertindak balas dengan apa apa unsur termasuk haba dan bahan mudah terbakar. Ini dapat menjamin keselamatan penumpang yang menaiki belon udara panas.

2. Medium penyejuk untuk superkonduktor

Helium juga digunakan sebagai medium penyejuk kepada superkonduktor. Mesin ‘Magnetic Resonance Imaging’ (MRI) merupakan salah satu alatan yang menggunakan helium untuk menyejukkan magnet pada superkonduktor.

Oleh kerana mempunyai suhu yang sangat rendah, Helium sangat sesuai digunakan sebagai medium penyejuk. Apabila disejukkan sehingga ke suhu absolut sifar, maka superkonduktor ini akan berfungsi dengan sangat baik kerana tiada rintangan elektrik berlaku dalam proses itu.

Selain itu, ia juga digunakan pada suatu instrumen sains paling kompleks di Dunia iaitu ‘Large Hadron Collider’ yang terletak di Geneva, Switzerland. Oleh kerana instrumen ini melepaskan haba yang sangat tinggi ketika beroperasi, maka Helium digunakan sebagai medium penyejukan bagi mengekalkan prestasinya pada tahap yang paling optimum.

3. Analisis makmal seperti analisis kromatografi

Helium juga sering digunakan sebagai gas pembawa (carrier gas) dalam kajian dan analisis gas kromatografi. Kromatografi ialah suatu analisis untuk memisahkan atau mengasingkan campuran bahan secara fizikal. Teknik ini dapat memisahkan campuran dua atau lebih bahan kimia kepada juzuk masing-masing yang tulen.

Helium – Brittanica :Helium – Royal Society of ChemistryHelium – How Products are Made Helium How Stuffs Work?


10 Khasiat Temulawak yang Anda Perlu Tahu

Apakah khasiat temulawak pada kesihatan badan? Artikel ini akan membincangkan khasiat temulawak, kandungan nutrisi dan kompaun sihat di dalamnya.

Temulawak atau nama saintifiknya Curcuma zanthorrhiza ialah sejenis tumbuhan yang berasal daripada keluarga halia yang banyak terdapat di Kepulauan Jawa dan juga Asia Tenggara seperti Thailand serta Malaysia. Ia mempunyai pelbagai nama iaitu temulawak (Jawa), koneng gede (Selat Sunda) dan temu labak (Pulau Madura, Indonesia).

Tanaman ini terkenal dengan sebagai tumbuhan herba yang banyak digunakan sebagai rawatan alternatif dalam penjagaan kesihatan. Ia dipasarkan secara komersial dalam bentuk kapsul ataupun produk kecantikan.

Temulawak juga kebanyakan digunakan dalam makanan. Khasiatnya tidak terkandung hanya dalam minyak sahaja tetapi pada keseluruhan tumbuhan ini. Selain daripada rendah kalori, ia juga kaya dengan vitamin dan mineral.

Kalori: 335kcalKarbohidrat: 70.1gProtein: 2.3gLemak: 5gSerat: 3.2gKalsium: 146mgKalium: 2311mgFosforus: 284mgVitamin C: 0mgThiamine: 0.03mgRiboflavine: 0.12Niacin: 2.3mgCarotene: 67mcg

Apa yang membuatkan temulawak dikatakan berkhasiat? Temulawak mengandungi beberapa kandungan yang sangat diperlukan pada tubuh badan dan dapat meningkatkan kesihatan secara keseluruhan. Antara kandungan tersebut adalah:

Mineral yang terkandung dalam temulawak adalah seperti kalium, fosforus, kalsium dan banyak lagi. Jika dilihat pada kandungan nutrisi temulawak, ternyata sumber-sumber mineral ini agak tinggi terutamanya kalium, kalsium dan fosforus.

Kalium adalah mineral yang penting dalam penjagaan jantung dan kesihatan kardiovaskular. Ia juga bertindak sebagai komponen anti-hypertensi, iaitu merendah dan mengawal tekanan darah serta mengawal pergerakan otot. Kalsium dan fosforus berfungsi dalam penjagaan kesihatan dan meningkatkan ketumpatan tulang untuk menampung pergerakan badan.

Kompoun bioaktif selalunya berada pada tumbuhan. Menurut kajian, kompaun bioaktif ini berperanan sebagai anti-hipertensi, antioksida, anti-kanser dan banyak lagi. Pendek kata, ia mampu memberi impak positif pada penjagaan kesihatan secara menyeluruh. Antara kompaun bioaktif yang terdapat pada temulawak ialah fenolik terdiri daripada terpenoid dan curcuminoid yang diekstrak daripada akarnya.

10 Khasiat Temulawak Pada Kesihatan

Memandangkan temulawak mengandungi beberapa komponen penting pada kesihatan, ia sekali gus memberi khasiat dan impak positif pada keseluruhan tubuh badan. Antara khasiat temulawak yang dapat dirungkaikan adalah:

Menurut kajian, temulawak mengandungi beberapa bahan antioksida pada keseluruhan pokoknya dan berpotensi untuk dijadikan sebagai pelindung kepada radikal bebas yang menyebabkan beberapa penyakit serta masalah kesihatan.

Sumber antioksida seperti xanthorrizol mempunyai aktiviti antioksida yang tinggi. Banyak kajian masih perlu diteruskan untuk membuktikan keberkesanannya dalam mengurangkan risiko penyakit yang berpunca daripada stress oksidatif.

Aktiviti antimikrobial bermaksud aktiviti yang menghalang atau merencatkan pertumbuhan mikroorganisma seperti bakteria dan virus. Temulawak dikatakan mampu merencatkan pertumbuhan bakteria seperti Escherichia coli. Bakteria ini dikategorikan sebagai bakteria yang berbahaya kepada kesihatan kerana menjadi punca beberapa penyakit seperti keracunan makanan.

Ia juga dikatakan mampu merencatkan pembiakan bakteria Propionibacterium acnes, iaitu bakteria yang menyebabkan masalah kulit dan dijadikan sebagai rawatan alternatif masyarakat dahulu dalam mengurangkan kenaikan jerawat.

3. Bertindak sebagai anti-radang

Menurut kajian, keradangan sering dikaitkan dengan pengeluaran bahan histamine atau serotonin. Keradangan boleh memberi impak pada kesihatan serta menjadi punca munculnya sesuatu penyakit. Kesan anti-radang yang ditemui pada temulawak kemungkinan daripada bahan aktif seperti curcuminoid dan xanthorrizol.

Kebanyakan kajian temulawak dijalankan terhadap haiwan dan ia menunjukkan kesan positif. Walau bagaimanapun, masih banyak kajian klinikal terhadap manusia perlu dilakukan untuk mengenalpasti kesan efektinya dengan lebih mendalam.

Temulawak yang terbukti mempunyai aktiviti antioksida juga berpotensi untuk memelihara kesihatan sel dan bertindak untuk menghalang pembentukan sel abnormal seperti tumor.

Dalam satu kajian yang dijalankan ke atas seekor tikus, pemberian buah ciku dapat memperlahankan pembiakan sel tumor dan memanjangkan hayat haiwan tersebut.

Walaupun tidak banyak kajian yang dijalankan ke atas manusia, namun mengambil temulawak sebagai rutin seharian turut dapat memberi kebaikan antioksida yang diperlukan.

5. Menurunkan paras gula darah

Terdapat pelbagai tumbuhan herba yang dikaji mengenai keupayaan aktiviti hipoglisemik mereka termasuklah temulawak. Ekstrak temulawak dikatakan memberi kesan positif terhadap aktiviti insulin dan mengurangkan peratusan lemak ringkas dalam tubuh.

Lemak ringkas boleh menyebabkan kerintangan insulin. Apabila insulin dapat berfungsi dengan baik, paras gula darah dapat distabilkan dan mengelakkan risiko diabetes dalam jangka masa panjang.

Artikel Berkaitan: Punca Kencing Manis

6. Penjagaan kesihatan sistem penghadaman

Dalam rawatan alternatif, temulawak dikatakan berkesan dalam penjagaan kesihatan sistem penghadaman. Individu yang mengalami masalah sistem penghadaman seringkali mengalami simptom-simptom seperti kembung, sakit perut, ketidakhadaman dan sebagainya.

Beberapa kajian telah dijalankan terhadap keberkesanan temulawak dalam mengurangkan simptom-simptom ini.

7. Meningkatkan selera makan

Walaupun tidak banyak kajian klinikal yang dijalankan untuk menguji kesannya secara efektif, tetapi dalam rawatan tradisional masyarakat Jawa, ia dikatakan mampu meningkatkan selera makan terutamanya dalam kalangan kanak-kanak.

Temulawak dikatakan mampu mempercepatkan proses penghadaman, seterusnya dapat membangkitkan selera mereka dengan lebih kerap.

8. Menjaga kekuatan tulang

Temulawak mengandungi kandungan mineral seperti kalsium dan fosforus. Kedua-dua mineral ini saling bergandingan dalam membentuk jisim dan menjaga kekuatan tulang.

Keseimbangan kedua-dua mineral ini dapat mengelakkan daripada terjadinya kerapuhan tulang atau osteoporosis. Walaubagaimanapun, tahap keberkesanannya secara efektif pada manusia masih lagi sedang dikaji.

9. Menjaga kesihatan kulit

Memandangkan temulawak memiliki bahan antioksida yang baik, ia menjadi salah satu tumbuhan yang menjadi pelindung kepada sel dan tisu kulit. Bahan antioksida ini juga bertanggungjawab dalam membantu pengeluaran kolagen yang menjadi penyokong struktur kulit.

Selain itu, ia juga mempunyai sifat antimikrobial yang dapat mengurangkan risiko jerawat dan penyakit kulit.

10. Melegakan dan mengurangkan sindrom pre-menstruasi (PMS)

Bahan yang terkandung dalam temulawak iaitu curcumin dikatakan mampu melegakan simptom pre-menstruasi. Simptom-simptom ini termasuklah sakit belakang, sakit kepala, ketegangan buah dada dan sebagainya. Menurut kajian, 70 wanita telah dibahagikan kepada dua kumpulan dan salah satu daripadanya diberikan kapsul temulawak sebanyak 2 kali sehari semasa menstruasi.

Pada akhir kajian, kumpulan yang menerima supplemen temulawak menunjukkan pengurangan simptom pre-mesntruasi dan hanya menunjukkan gejala ringan.

Konklusinya, temulawak ialah satu tumbuhan herba yang mempunyai pelbagai manfaat pada kesihatan. Bagi masyarakat Malaysia, temulawak segar mungkin agak sukar ditemui di kerana rupa bentuknya yang sama seperti kunyit hidup.

Khasiat Tumbuh-tumbuhan yang lain

Khayat, S., Fanaei, H., Kheirkhah, M., Moghadam, Z. B., Kasaeian, A., & Javadimehr, M., (2015). Curcumin attenuates severity of premenstrual syndrome symptoms: a randomized, double-blind, placebo-controlled trial. Complementary Therapy Medicine, 23(3), 318-24.Ministry of Health Malaysia (1997). Malaysian Food Composition Database. Putrajaya: MOH.Rahmat, E., Lee, J., & Kang, Y. (2021). Javanese turmeric (Curcuma xanthorrhiza Roxb.): Ethnobotany, phytochemistry, biotechnology, and pharmacological activities. Evidence-Based Complementary and Alternative Medicine, 2021, 15.Rosidi, A., Khomsan, A., Setiawan, B., Riyadi, H., & Briawan, D. (2016) Antioxidant potential of temulawak (Curcuma xanthorrhiza Roxb). Pakistan Journal of Nutrition, 15(6), 556–560


10 Khasiat Buah Strawberi Yang Anda Perlu Tahu

Apakah khasiat buah strawberi pada kesihatan badan? Artikel ini akan membincangkan khasiat buah strawberi, kandungan nutrisi dan kompaun sihat di dalamnya

Buah strawberi adalah sejenis buah yang tidak asing lagi dalam kalangan rakyat Malaysia terutamanya yang tinggal di kawasan bandar. Buah yang mempunyai warna merah menyala ini ada juga yang berwarna putih, kekuningan ataupun kehijauan bergantung kepada spesis atau kultivar.

Terdapat 20 jenis spesis strawberi di seluruh dunia namun kultivar yang paling dikenali ialah strawberi taman (garden strawberry) dengan nama saintifiknya, Fragaria x ananassa.

F. ananassa sebenarnya ialah kacukan daripada dua spesis, Fragaria virginiana dari Timur Amerika Utara yang mempunyai rasa yang manis, dan Fragaria Chiloensis dari Chile yang terkenal dengan saiz buahnya yang besar.

Strawberi taman ini mula ditanam secara komersial di Perancis pada abad ke-18, dan telah dikenali sejak zaman Rom lagi yang dikatakan mempunyai khasiat tersendiri. Madam Tallien, seorang figura dari Revolusi Perancis dikatakan selalu berendam dalam tab mandi yang dipenuhi dengan buah strawberi untuk memastikan kulitnya kekal anjal.

Selain mempunyai rasa dan bau yang sedap, buah strawberi mempunyai banyak khasiat yang tidak diketahui ramai, datangnya dari pelbagai nutrien yang terdapat dalam buah yang berwarna merah ini.

Buah strawberi segar terdiri daripada 91% air, 7.7% karbohidrat (dalam bentuk glukosa, fruktosa dan sukrosa), 0.3% lemak, 0.7% protein dan selebihnya adalah mikronutrien. Kurang daripada 8 gram daripada 100 gram buah strawberi segar adalah karbohidrat, di mana 26% daripada itu adalah serat larut air dan tidak larut air.

Buah ini mengandungi indeks glisemik 40, iaitu rendah, jadi sangat sesuai untuk pesakit kencing manis, dan orang yang sedang mengawal pengambilan gula. Mikronutrien termasuklah vitamin C, folate, zat besi, magnesium, potassium, vitamin B6 dan manganese, manakala antioksida yang terdapat dalam buah strawberi termasuklah pelargonidin, ellagitannins dan procyanidin.

10 Khasiat Buah Strawberi

1. Mengurangkan proses inflamasi

Antioksidan dan fitokimia yang terdapat dalam strawberi membantu dalam mengurangkan inflamasi di sendi, yang boleh menyebabkan penyakit arthritis.

Satu kajian yang dilakukan oleh Harvard School of Public Health telah memberikan keputusan memberangsangkan di mana berlaku pengurangan sebanyak 14 peratus risiko dalam peningkatan paras C-reactive protein (CRP) –  satu penanda inflamasi dalam badan apabila peserta wanita makan 16 biji strawberi atau lebih dalam seminggu.

2. Mengurangkan risiko kanser

Proses inflamasi yang tidak terkawal akan mengakibatkan berlakunya tekanan oksidatif, yang mana jika berlanjutan untuk masa yang lama, akan meningkatkan risiko pelbagai kanser.

Vitamin C dan antioksidan yang tinggi dalam buah strawberi mampu mengawal tekanan oksidatif, sekaligus mengurangkan risiko kanser. Asid ellagik dan ellagitannin dikatakan mampu menghentikan pertumbuhan sel-sel kanser.

3. Membantu dalam mengurangkan kesan penuaan

Vitamin C adalah sejenis vitamin larut air dan juga antioksida yang sangat kuat dalam mengurangkan kesan radikal bebas dalam badan. Radikal bebas yang terlalu banyak mampu mempercepat proses penuaan dan memberi kesan kepada ketegangan kulit.

Selain itu, vitamin C adalah bahan yang sangat penting dalam pembuatan kolagen, sejenis sel struktur yang membantu dalam keanjalan kulit (dan juga penting untuk kesihatan tulang, tulang rawan dan pembuluh darah). Antioksida lain seperti asid ellagik dalam buah strawberi juga akan membantu dalam mengurangkan kerosakan kolagen di kulit, dan mengurangkan respons inflamasi.

4. Mengurangkan paras kolesterol dalam darah

Asid ellagik dan flavonoid di dalam strawberi adalah antioksidan yang sangat kuat dalam menurunkan paras kolesterol jahat atau kolesterol LDL (low-density lipoprotein).

Beberapa kajian telah dilakukan selama 4-12 minggu menggunakan suplemen strawberi beku kering (freeze-dried strawberries) telah menunjukkan kesan positif kepada beberapa faktor risiko utama seperti kolesterol jahat, dan penanda inflamasi.

Artikel Berkaitan: Punca Kolesterol Tinggi

5. Mengurangkan risiko kencing manis dan obesiti

Buah strawberi segar (bukan kering) mempunyai jumlah karbohidrat yang rendah untuk setiap hidangan, memberikan beban glisemik yang rendah sekaligus sesuai untuk pesakit kencing manis. Kehadiran peratusan air yang tinggi dan serat juga membantu dalam pengawalan gula dalam darah tanpa peningkatan paras gula yang mendadak.

Paras gula dan insulin (hormon yang membantu penyerapan gula ke dalam sel badan) dalam darah yang tinggi secara konsisten akan meningkatkan risiko kencing manis, obesiti dan penyakit jantung.

Artikel Berkaitan: Tanda Kencing Manis

6. Meningkatkan sistem imun

Keupayaan antioksidan yang ada dalam buah strawberi untuk mengurangkan radikal bebas dan proses inflamasi secara tidak langsung akan meningkatkan sistem imun badan. Satu hidangan buah ini memberikan 51.5 gram vitamin C, iaitu lebih separuh daripada jumlah yang diperlukan orang dewasa dalam sehari.

7. Meningkatkan kesihatan jantung

Kebolehan buah strawberi untuk mengurangkan inflamasi badan, mengurangkan paras kolesterol jahat, memperbaiki fungsi salur darah, menambah baik profil asid lemak darah, dan mengawal paras gula dalam darah bermakna kesihatan jantung akan bertambah baik.

Kesemua ini adalah demi kelancaran pengaliran darah, mengurangkan pemendapan plak di salur darah dan mengurangkan beban kepada jantung, sekaligus mengurangkan risiko pelbagai penyakit kronik yang berkaitan.

8. Membantu dalam kesihatan mata

Mata adalah antara organ badan yang menerima kesan yang agak ketara menuju ke arah umur yang kian meningkat. Kehilangan penglihatan yang jelas, rabun malam dan katarak adalah antara penyakit mata berkaitan umur (age-related macular diseases).

Pengambilan buah strawberi yang kerap mampu mengurangkan kesan penyakit ini kerana vitamin C, lutein dan zeaxanthin boleh mengurangkan kesan kerosakan daripada radikal bebas dihasilkan daripada sinaran UV. Vitamin C juga mampu memperkuat struktur kornea dan retina.

9. Pengawalan tekanan darah

Penyakit tekanan darah tinggi adalah sejenis penyakit yang sering dialami oleh rakyat Malaysia terutamanya yang kurang menjaga pemakanan dan gaya hidup sihat. Hal ini kebiasaanya berlaku apabila pengambilan natrium dalam pemakanan sangat tinggi.

Kalium yang boleh didapati dalam buah strawberi adalah sangat bagus untuk pesakit tekanan darah tinggi kerana kalium akan membantu dalam mengawal paras natrium dalam darah, sekaligus akan mengawal tekanan darah. Terdapat 134 miligram kalium dalam satu hidangan buah strawberi segar.

Artikel Berkaitan: Punca Darah Tinggi

10. Membantu dalam pengambilan serat seharian

Ramai rakyat Malaysia kurang mengambil serat dalam pemakanan, di mana kebanyakan serat boleh didapati dalam sayur-sayuran dan buah-buahan. Satu hidangan buah strawberi segar memberikan 2 gram serat, di mana, orang dewasa memerlukan 25 – 30 gram serat dalam sehari untuk mencapai kesihatan optimum.

Serat sangat penting dalam proses penghadaman, mengurangkan masalah sembelit, dan memberikan rasa kenyang yang lama.

Pengambilan buah strawberi boleh memberikan reaksi negatif terutamanya kepada kanak-kanak yang mempunyai alahan kepada debunga pokok birch. Alahan ini boleh mengakibatkan gatal-gatal di mulut, kemerah-merahan, bengkak di bibir, muka dan tekak, serta sakit kepala. Hal ini dikaitkan dengan kehadiran anthocyanin dalam buah strawberi. Buah ini juga dikenali sebagai goitrogen iaitu makanan yang boleh mengganggu fungsi organ tiroid, dan mampu memberi kesan kepada pesakit tiroid.

Buah strawberi adalah antara buah yang sangat bagus untuk diamalkan seharian kerana terkandung pelbagai nutrisi yang penting untuk kesihatan. Secara relatifnya, buah strawberi, dan mana-mana buah sekalipun adalah lebih baik dimakan segar tanpa melalui apa-apa proses (pengeringan, dimasak dan dijadikan jem, mahupun diperah dan dijadikan jus) demi mengekalkan zatnya yang mudah hilang dan rosak.

Khasiat Buah yang lain

Strawberry. New World Encyclopaedia.Strawberry 101: Nutrition Facts and Health Benefits. Healthline.10 Surprising Ways Strawberries Can Benefit Your Health. Best Health Mag.Basu A, Wilkinson M, Penugonda K, Simmons B, Betts NM, Lyons TJ. Freeze-dried strawberry powder improves lipid profile and lipid peroxidation in women with metabolic syndrome: baseline and post intervention effects. Nutr J. 2009 Sep 28;8:43. doi: 10.1186/1475-2891-8-43. Basu A, Nguyen A, Betts NM, Lyons TJ. Strawberry as a functional food: an evidence-based review. Crit Rev Food Sci Nutr. 2014;54(6):790-806.